Avis juridique important

|

32001D0858

2001/858/ΕΚ: Απόφαση του Ευρωπαϊκού Κοινοβουλίου, της 24ης Οκτωβρίου 2001, σχετικά με την απαλλαγή όσον αφορά την εκτέλεση του προϋπολογισμού του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999

Επίσημη Εφημερίδα αριθ. L 321 της 06/12/2001 σ. 0023 - 0024

Απόφαση του Ευρωπαϊκού Κοινοβουλίουτης 24ης Οκτωβρίου 2001σχετικά με την απαλλαγή όσον αφορά την εκτέλεση του προϋπολογισμού του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999(2001/858/ΕΚ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,Έχοντας υπόψη:τους ισολογισμούς και λογαριασμούς διαχείρισης του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999 [COM(2000) 35 - C5-0257/2000],την ετήσια έκθεση του Ελεγκτικού Συνεδρίου για το οικονομικό έτος 1999 σχετικά με τις δραστηριότητες που εμπίπτουν στο πλαίσιο του έκτου, έβδομου και όγδοου Ευρωπαϊκού Ταμείου Ανάπτυξης, συνοδευόμενη από τις απαντήσεις των οργάνων [C5-0618/2000(1)],τη δήλωση αξιοπιστίας του Ελεγκτικού Συνεδρίου για τo Ευρωπαϊκό Ταμείο Ανάπτυξης [C5-0618/2000(2)],τις συστάσεις του Συμβουλίου, της 14ης Μαρτίου 2001, για την απαλλαγή της Επιτροπής για την ευθύνη εκτέλεσης των εργασιών των Ευρωπαϊκών Ταμείων Ανάπτυξης για το οικονομικό έτος 1999 (6536/2001-C5- 0122/2001, 6537/2001-C5-0123/2001, 6538/2001-C5-0124/2001),την ειδική έκθεση αριθ. 5/2001 του Ευρωπαϊκού Ελεγκτικού Συνεδρίου σχετικά με τα ανταλλαγματικά κεφάλαια της στήριξης διαρθρωτικής προσαρμογής που διατίθεται για ενισχύσεις του προϋπολογισμού (έβδομο και όγδοο ΕΤΑ), συνοδευόμενη από τις απαντήσεις της Επιτροπής(3),το ψήφισμά του, της 4ης Απριλίου 2001, με το οποίο αναβάλλεται η απόφαση χορήγησης απαλλαγής για το οικονομικό έτος 1999(4),το άρθρο 33 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του δεύτερου χρηματοδοτικού πρωτοκόλλου της τέταρτης σύμβασης ΑΚΕ-ΕΚ(5),το άρθρο 74 του δημοσιονομικού κανονισμού, της 16ης Ιουνίου 1998, εφαρμοστέου στη συνεργασία για τη χρηματοδότηση της ανάπτυξης στα πλαίσια της τέταρτης σύμβασης AKE-EOK(6),το άρθρο 93, σε συνάρτηση με το παράρτημα V, του κανονισμού του,την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (Α5-0109/2001),τη δεύτερη έκθεση της Επιτροπής Ελέγχου του Προϋπολογισμού (Α5-0337/2001),Εκτιμώντας τα ακόλουθα:Α. Το Ελεγκτικό Συνέδριο, στη δήλωση αξιοπιστίας σχετικά με τα Ευρωπαϊκά Ταμεία Ανάπτυξης, καταλήγει στο συμπέρασμα ότι, με ορισμένες εξαιρέσεις, οι λογαριασμοί του οικονομικού έτους 1999 παρέχουν ορθή εικόνα των εσόδων και δαπανών, καθώς και της οικονομικής κατάστασης στο τέλος του έτους.Β. Το Ελεγκτικό Συνέδριο εξέτασε τις υποκειμενικές στους λογαριασμούς συναλλαγές βασιζόμενο, κυρίως, στα έγγραφα που είχε στη διάθεσή της η Επιτροπή στις Βρυξέλλες.Γ. Το Ελεγκτικό Συνέδριο διαπιστώνει ότι, με ορισμένες εξαιρέσεις, και οι πράξεις αυτές στις οποίες βασίζονται οι λογαριασμοί είναι στο σύνολό τους νόμιμες και κανονικές.Δ. Το Κοινοβούλιο, στο ψήφισμά του της 4ης Απριλίου 2001, ανέβαλε τη χορήγηση απαλλαγής για τη δημοσιονομική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999, προκειμένου να εξετάσει ακριβέστερα τον τρόπο με τον οποίο η Επιτροπή και η Υπηρεσία Καταπολέμησης της Απάτης (OLAF) αντιμετωπίζουν περιπτώσεις απάτης που συνδέονται με τα Ταμεία Ανάπτυξης, καθώς και για να μπορέσει να εξετάσει την έκθεση της υπηρεσίας εσωτερικού ελέγχου της Επιτροπής για τις διαδικασίες παρακολούθησης στο πλαίσιο της στήριξης της διαρθρωτικής προσαρμογής (ενισχύσεις του προϋπολογισμού/ανταλλαγματικά κεφάλαια),1. Χορηγεί στην Επιτροπή απαλλαγή όσον αφορά τη δημοσιομονική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1999·2. Διατυπώνει τις παρατηρήσεις του στο συνημμένο ψήφισμα·3. Αναθέτει στην Πρόεδρό του να διαβιβάσει την παρούσα απόφαση καθώς και το ψήφισμα που αποτελεί αναπόσπαστο μέρος του στο Συμβούλιο, την Επιτροπή, το Δικαστήριο, το Ελεγκτικό Συνέδριο, την Ευρωπαϊκή Τράπεζα Επενδύσεων και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).Ο Γενικός ΓραμματέαςJulian PriestleyΗ ΠρόεδροςNicole Fontaine(1) ΕΕ C 342 της 1.12.2000, σ. 205.(2) ΕΕ C 342 της 1.12.2000, σ. 212.(3) ΕΕ C 257 της 14.9.2001.(4) Κείμενα που εγκρίθηκαν σημείο 8.(5) ΕΕ L 156 της 29.5.1998, σ. 108.(6) ΕΕ L 191 της 7.7.1998, σ. 53.


title: 2014/365/ΕΕ: Απόφαση του Συμβουλίου της 12ης Ιουνίου 2014 για τη θέση που πρέπει να εγκριθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 30 της συμφωνίας ΕΟΧ, όσον αφορά ειδικές διατάξεις σχετικά με την οργάνωση της συνεργασίας στον τομέα της στατιστικής

text:
               18.6.2014

               EL

               Επίσημη Εφημερίδα της Ευρωπαϊκής Ένωσης

               L 178/14

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 12ης Ιουνίου 2014
   για τη θέση που πρέπει να εγκριθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 30 της συμφωνίας ΕΟΧ, όσον αφορά ειδικές διατάξεις σχετικά με την οργάνωση της συνεργασίας στον τομέα της στατιστικής

      (2014/365/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία για τον Ευρωπαϊκό Οικονομικό Χώρο (2) (εφεξής η «συμφωνία για τον ΕΟΧ») άρχισε να ισχύει την 1η Ιανουαρίου 1994.

               (2)

               Σύμφωνα με το άρθρο 98 της συμφωνίας για τον ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το πρωτόκολλο 30 της εν λόγω συμφωνίας.

               (3)

               Το παράρτημα XXI της συμφωνίας για τον ΕΟΧ περιλαμβάνει ειδικές διατάξεις σχετικά με τη στατιστική.

               (4)

               Το στατιστικό πρόγραμμα του ΕΟΧ για τα έτη 2014 έως 2017 θα πρέπει να βασιστεί στον κανονισμό (ΕΕ) αριθ. 99/2013 του Ευρωπαϊκού Κοινοβουλίου και του Συμβουλίου (3), όπως τροποποιήθηκε με τον κανονισμό (ΕΕ) αριθ. 1383/2013 του Ευρωπαϊκού Κοινοβουλίου και του Συμβουλίου (4), και να περιλάβει τα στοιχεία του προγράμματος που είναι απαραίτητα για την περιγραφή και την παρακολούθηση όλων των σημαντικών οικονομικών, κοινωνικών και περιβαλλοντικών πτυχών του Ευρωπαϊκού Οικονομικού Χώρου.

               (5)

               Το στατιστικό πρόγραμμα του ΕΟΧ για τα έτη 2003 έως 2007 δεν ισχύει πλέον και θα πρέπει κατά συνέπεια να διαγραφεί από τη συμφωνία.

               (6)

               Ως εκ τούτου, το πρωτόκολλο 30 της συμφωνίας για τον ΕΟΧ θα πρέπει να τροποποιηθεί ώστε να καταστεί δυνατή η επέκταση της εν λόγω συνεργασίας από την 1η Ιανουαρίου 2014.

               (7)

               Η θέση της Ένωσης στη Μεικτή Επιτροπή του ΕΟΧ θα πρέπει να βασιστεί στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα ληφθεί εξ ονόματος της Ευρωπαϊκής Ένωσης στη Μεικτή Επιτροπή του ΕΟΧ για την προτεινόμενη τροποποίηση του πρωτοκόλλου 30 της συμφωνίας για τον ΕΟΧ όσον αφορά ειδικές διατάξεις σχετικά με την οργάνωση της συνεργασίας στον τομέα της στατιστικής θα βασιστεί στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 12 Ιουνίου 2014.

            Για το Συμβούλιο

            Ο Πρόεδρος

         Γ. ΜΑΝΙΑΤΗΣ

      (1)  ΕΕ L 305 της 30.11.1994, σ. 6.

      (2)  ΕΕ L 1 της 3.1.1994, σ. 3.

      (3)  Κανονισμός (ΕΕ) αριθ. 99/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για το ευρωπαϊκό στατιστικό πρόγραμμα 2013-2017 (ΕΕ L 39 της 9.2.2013, σ. 12).

      (4)  Κανονισμός (ΕΕ) αριθ. 1383/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για την τροποποίηση του κανονισμού (ΕΕ) αριθ. 99/2013 σχετικά με το ευρωπαϊκό στατιστικό πρόγραμμα για την περίοδο 2013-17 (ΕΕ L 354 της 28.12.2013, σ. 84).

      ΣΧΕΔΙΟ
      ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. …/2014
      της
      για την τροποποίηση του πρωτοκόλλου 30 της συμφωνίας για τον ΕΟΧ όσον αφορά ειδικές διατάξεις σχετικά με την οργάνωση της συνεργασίας στον τομέα της στατιστικής
      Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
      Εκτιμώντας τα ακόλουθα:

                  (1)

                  Το στατιστικό πρόγραμμα του ΕΟΧ για τα έτη 2014 έως 2017 θα πρέπει να βασιστεί στον κανονισμό (ΕΕ) αριθ. 99/2013 του Ευρωπαϊκού Κοινοβουλίου και του Συμβουλίου (1), όπως τροποποιήθηκε με τον κανονισμό (ΕΕ) αριθ. 1383/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για την τροποποίηση του κανονισμού (ΕΕ) αριθ. 99/2013 σχετικά με το ευρωπαϊκό στατιστικό πρόγραμμα 2013-17 (2) και να περιλάβει τα στοιχεία του προγράμματος που είναι απαραίτητα για την περιγραφή και την παρακολούθηση όλων των σημαντικών οικονομικών, κοινωνικών και περιβαλλοντικών πτυχών του Ευρωπαϊκού Οικονομικού Χώρου.

                  (2)

                  Το στατιστικό πρόγραμμα ΕΟΧ για τα έτη 2003 έως 2007 δεν ισχύει πλέον και θα πρέπει κατά συνέπεια να διαγραφεί από τη συμφωνία.

                  (3)

                  Ως εκ τούτου, θα πρέπει να τροποποιηθεί το πρωτόκολλο 30 της συμφωνίας για τον ΕΟΧ ώστε να καταστεί δυνατή η επέκταση της εν λόγω συνεργασίας από την 1η Ιανουαρίου 2014,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το πρωτόκολλο 30 της συμφωνίας για τον ΕΟΧ τροποποιείται ως εξής:

                  1)

                  Η λέξη «2013» στον τίτλο του άρθρου 5 αντικαθίστανται από τις λέξεις «2013 έως 2017».

                  2)

                  Στο άρθρο 5 παράγραφος 1 προστίθενται τα ακόλουθα:
                  «, όπως τροποποιήθηκε με τον:

                              —

                                 32013 R 1383: κανονισμό (ΕΚ) αριθ. 1383/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013 (ΕΕ L 354 της 28.12.2013, σ. 84).».

                  3)

                  Οι λέξεις «31 Δεκεμβρίου 2013» στο άρθρο 5 παράγραφος 2 αντικαθίστανται από τις λέξεις «31 Δεκεμβρίου 2017».

                  4)

                  Το κείμενο του άρθρου 5 παράγραφος 3 αντικαθίσταται από το εξής:
                  «Η Στατιστική Υπηρεσία της ΕΖΕΣ και η Eurostat εκπονούν από κοινού ειδικό ετήσιο στατιστικό πρόγραμμα του ΕΟΧ για τα έτη 2013 έως 2017. Το ετήσιο στατιστικό πρόγραμμα του ΕΟΧ εκπονείται ως μέρος του ετήσιου προγράμματος εργασίας που καταρτίζει η Επιτροπή και παράλληλα με αυτό, σύμφωνα με τον κανονισμό (ΕΕ) αριθ. 99/2013. Το ετήσιο στατιστικό πρόγραμμα του ΕΟΧ εγκρίνεται από τα συμβαλλόμενα μέρη σύμφωνα με τις εσωτερικές διαδικασίες τους.».

                  5)

                  Το κείμενο του άρθρου 5 παράγραφος 4 αντικαθίσταται από τα εξής:
                  «Τα κράτη της ΕΖΕΣ καταβάλλουν χρηματοδοτική συνεισφορά σύμφωνα με το άρθρο 82 παράγραφος 1 στοιχείο α) της συμφωνίας και τους χρηματοδοτικούς κανονισμούς, η οποία αντιστοιχεί στο 75 % του ποσού που αναφέρεται στα κονδύλια 29 02 05 (Ευρωπαϊκό στατιστικό πρόγραμμα 2013-17) και 29 01 04 05 (Πολιτική στατιστικής πληροφόρησης — Δαπάνες διοικητικής διαχείρισης) που εγγράφονται στον προϋπολογισμό της Ευρωπαϊκής Ένωσης για το 2013 και στο 75 % του ποσού που αναφέρεται στα κονδύλια 29 02 01 (Ευρωπαϊκό στατιστικό πρόγραμμα 2013-17) και 29 01 04 01 (Πολιτική στατιστικής πληροφόρησης — Δαπάνες διοικητικής διαχείρισης) που εγγράφονται στον προϋπολογισμό της Ευρωπαϊκής Ένωσης για τα οικονομικά έτη 2014 έως 2017.».

                  6)

                  Το κείμενο του άρθρου 2 διαγράφεται.

            Άρθρο 2
      Η παρούσα απόφαση αρχίζει να ισχύει την επομένη της τελευταίας κοινοποίησης που προβλέπεται στο άρθρο 103 παράγραφος 1 της συμφωνίας για τον ΕΟΧ (3).
      Εφαρμόζεται από την 1η Ιανουαρίου 2014.
      Άρθρο 3
      Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες,

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς

               της Μεικτής Επιτροπής του ΕΟΧ

         (1)  ΕΕ L 39 της 9.2.2013, σ. 12.

         (2)  ΕΕ L 354 της 28.12.2013, σ. 84.

         (3)  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


title: Απόφαση 2011/169/ΚΕΠΠΑ του Συμβουλίου, της 21ης Μαρτίου 2011 , για τροποποίηση της απόφασης 2010/638/ΚΕΠΠΑ σχετικά με περιοριστικά μέτρα κατά της Δημοκρατίας της Γουινέας

text:
               22.3.2011

               EL

               Επίσημη Εφημερίδα της Ευρωπαϊκής Ένωσης

               L 76/59

         ΑΠΌΦΑΣΗ 2011/169/ΚΕΠΠΑ ΤΟΥ ΣΥΜΒΟΥΛΊΟΥ
   της 21ης Μαρτίου 2011
   για τροποποίηση της απόφασης 2010/638/ΚΕΠΠΑ σχετικά με περιοριστικά μέτρα κατά της Δημοκρατίας της Γουινέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 27 Οκτωβρίου 2009, το Συμβούλιο εξέδωσε την κοινή θέση 2009/788/ΚΕΠΠΑ για την επιβολή περιοριστικών μέτρων κατά της Δημοκρατίας της Γουινέας (1), λόγω της βίαιης καταστολής πολιτικών διαδηλωτών στο Κονακρύ από τις δυνάμεις ασφαλείας στις 28 Σεπτεμβρίου 2009.

               (2)

               Στις 25 Οκτωβρίου 2010, το Συμβούλιο εξέδωσε την απόφαση 2010/638/ΚΕΠΠΑ (2), με την οποία ανανεώνονται τα περιοριστικά μέτρα μέχρι τις 27 Οκτωβρίου 2011 και καταργείται η κοινή θέση 2009/788/ΚΕΠΠΑ.

               (3)

               Η απόφαση 2010/638/ΚΕΠΠΑ θα πρέπει να τροποποιηθεί υπό το πρίσμα της πολιτικής κατάστασης και της έκθεσης της διεθνούς εξεταστικής επιτροπής, η οποία εξουσιοδοτήθηκε να διαπιστώσει τα πραγματικά περιστατικά και τις συνθήκες υπό τις οποίες συνέβησαν τα γεγονότα της 28ης Σεπτεμβρίου 2009 στη Γουινέα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/638/ΚΕΠΠΑ τροποποιείται ως εξής:

               1)

               στο άρθρο 3, η παράγραφος 1 αντικαθίσταται από το ακόλουθο κείμενο:
               «1.   Τα κράτη μέλη λαμβάνουν τα αναγκαία μέτρα προκειμένου να εμποδίσουν την είσοδο στο έδαφός τους, ή τη διέλευση μέσω αυτού, των προσώπων τα οποία η διεθνής εξεταστική επιτροπή χαρακτηρίζει ως υπεύθυνα για τα γεγονότα της 28ης Σεπτεμβρίου 2009 στη Γουινέα, καθώς και των προσώπων που συνδέονται με αυτά, όπως απαριθμούνται στο παράρτημα.»·

               2)

               στο άρθρο 4, η παράγραφος 1 αντικαθίσταται από το ακόλουθο κείμενο:
               «1.   Δεσμεύονται όλα τα κεφάλαια και οι οικονομικοί πόροι που ανήκουν στην κυριότητα ή την κατοχή ή τελούν υπό τον έλεγχο των προσώπων, τα οποία η διεθνής εξεταστική επιτροπή χαρακτηρίζει ως υπεύθυνα για τα γεγονότα της 28ης Σεπτεμβρίου 2009 στη Γουινέα, καθώς και των φυσικών ή νομικών προσώπων, οντοτήτων ή φορέων που συνδέονται με αυτά, όπως απαριθμούνται στο παράρτημα.»·

               3)

               το παράρτημα της απόφασης 2010/638/ΚΕΠΠΑ αντικαθίσταται από το παράρτημα της παρούσας απόφασης.

         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 21 Μαρτίου 2011.

            Για το Συμβούλιο

            Ο Πρόεδρος

         C. ASHTON

      (1)  ΕΕ L 281 της 28.10.2009, σ. 7.

      (2)  ΕΕ L 280 της 26.10.2010, σ. 10.

      ΠΑΡΑΡΤΗΜΑ

            «ΠΑΡΑΡΤΗΜΑ

               Κατάλογος των προσώπων που αναφέρονται στα άρθρα 3 και 4

                        Όνομα
                        (και ενδεχ. προσωνύμια)

                        Αναγνωριστικά στοιχεία
                        (ημερομηνία και τόπος γεννήσεως (ημερ. γεν. και τόπος γεν.), αριθμός διαβατηρίου (διαβ.)/δελτίου ταυτότητας …)

                        Λόγοι

                        1.

                        Λοχαγός Moussa Dadis CAMARA

                        ημερ. γεν.: 01.01.64 ή 29.12.68
                        διαβ.: R0001318

                        Πρόσωπο το οποίο υπέδειξε η Διεθνής Εξεταστική Επιτροπή ως υπεύθυνο για τα γεγονότα της 28ης Σεπτεμβρίου 2009 στη Γουινέα

                        2.

                        Ταγματάρχης Moussa Tiégboro CAMARA

                        ημερ. γεν.: 01.01.68
                        διαβ.: 7190

                        Πρόσωπο το οποίο υπέδειξε η Διεθνής Εξεταστική Επιτροπή ως υπεύθυνο για τα γεγονότα της 28ης Σεπτεμβρίου 2009 στη Γουινέα

                        3.

                        Συνταγματάρχης Δρ. Abdoulaye Chérif DIABY

                        ημερ. γεν.: 26.02.57
                        Pass: 13683

                        Πρόσωπο το οποίο υπέδειξε η Διεθνής Εξεταστική Επιτροπή ως υπεύθυνο για τα γεγονότα της 28ης Σεπτεμβρίου 2009 στη Γουινέα.

                        4.

                        Υπολοχαγός Aboubacar Chérif (άλλως Toumba) DIAKITÉ

                        Πρόσωπο το οποίο υπέδειξε η Διεθνής Εξεταστική Επιτροπή ως υπεύθυνο για τα γεγονότα της 28ης Σεπτεμβρίου 2009 στη Γουινέα

                        5.

                        Υπολοχαγός Jean-Claude PIVI (άλλως Coplan)

                        ημερ. γεν.: 01.01.60

                        Πρόσωπο το οποίο υπέδειξε η Διεθνής Εξεταστική Επιτροπή ως υπεύθυνο για τα γεγονότα της 28ης Σεπτεμβρίου 2009 στη Γουινέα».


title: 2013/611/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με το κλείσιμο των λογαριασμών του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/328

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με το κλείσιμο των λογαριασμών του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2011
   (2013/611/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2011, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 2007/2004 του Συμβουλίου, της 26ης Οκτωβρίου 2004, σχετικά με τη σύσταση ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (4), και ιδίως το άρθρο 30,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0079/2013),

               1.

               εγκρίνει το κλείσιμο των λογαριασμών του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2011·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 202.

      (2)  EE L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  EE L 349 της 25.11.2004, σ. 1.

      (5)  ΕΕ L 357 της 31.12.2002, σ. 72.


Avis juridique important

|

32001D0645

2001/645/ΕΚ: Απόφαση της Επιτροπής, της 22ας Αυγούστου 2001, για την αποδοχή των αναλήψεων υποχρεώσεων που παρατάθηκαν στο πλαίσιο της διαδικασίας αντιντάμπινγκ σχετικά με τις εισαγωγές ταινιών τερεφθαλικού πολυαιθυλενίου, καταγωγής Ινδίας και Δημοκρατίας της Κορέας [κοινοποιηθείσα υπό τον αριθμό Ε(2001) 2561]

Επίσημη Εφημερίδα αριθ. L 227 της 23/08/2001 σ. 0056 - 0057

Απόφαση της Επιτροπήςτης 22ας Αυγούστου 2001για την αποδοχή των αναλήψεων υποχρεώσεων που παρατάθηκαν στο πλαίσιο της διαδικασίας αντιντάμπινγκ σχετικά με τις εισαγωγές ταινιών τερεφθαλικού πολυαιθυλενίου, καταγωγής Ινδίας και Δημοκρατίας της Κορέας[κοινοποιηθείσα υπό τον αριθμό Ε(2001) 2561](2001/645/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους των χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως τα άρθρα 8 και 9 παράγραφος 1,Κατόπιν διαβουλεύσεων με τη συμβουλευτική επιτροπή,Εκτιμώντας τα ακόλουθα:A. ΔΙΑΔΙΚΑΣΙΑ(1) Με τον κανονισμό (ΕΚ) αριθ. 367/2001(3), η Επιτροπή επέβαλε προσωρινούς δασμούς αντιντάμπινγ στις εισαγωγές στην Κοινότητα ταινιών τερεφθαλικού πολυαιθυλενίου, καταγωγής Ινδίας και Δημοκρατίας της Κορέας.(2) Μετά την έγκριση των προσωρινών μέτρων αντιντάμπινγκ, η Επιτροπή συνέχισε την έρευνα για την ύπαρξη ντάμπινγκ, ζημίας και κοινοτικού συμφέροντος. Οι οριστικές διαπιστώσεις και τα συμπεράσματα των ερευνών αναφέρονται στον κανονισμό (ΕΚ) αριθ. 1676/2001 του Συμβουλίου, της 13ης Αυγούστου 2001, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές στην Κοινότητα ταινιών τερεφθαλικού πολυαιθυλενίου, καταγωγής Ινδίας και Δημοκρατίας της Κορέας(4).(3) Η έρευνα επιβεβαίωσε τα προσωρινά συμπεράσματα σχετικά με την ύπαρξη ζημιουγόνου ντάμπινγκ που προκαλούν οι εισαγωγές καταγωγής Ινδίας και Δημοκρατίας της Κορέας.B. ΑΝΑΛΗΨΕΙΣ ΥΠΟΧΡΕΩΣΕΩΝ(4) Μετά την έγκριση των προσωρινών μέτρων αντιντάμπινγκ, πέντε συνεργασθέντες παραγωγοί-εξαγωγείς στην Ινδία, προσέφεραν αναλήψεις υποχρεώσεων σε ό,τι αφορά τις τιμές σύμφωνα με το άρθρο 8 παράγραφος 1 του κανονισμού (ΕΚ) αριθ. 384/96 (ο "βασικός κανονισμός"). Ενεργώντας με τον τρόπο αυτό, συμφώνησαν να πωλήσουν το εν λόγω προϊόν σε επίπεδο τιμών που εξαλείφει τις ζημιογόνες συνέπειες του ντάμπινγκ ή σε υψηλότερο επίπεδο.(5) Οι εταιρείες θα παράσχουν επίσης στην Επιτροπή τακτικές και λεπτομερείς πληροφορίες σχετικά με τις εξαγωγές τους στην Κοινότητα, πράγμα που σημαίνει ότι οι αναλήψεις υποχρεώσεων μπορούν να παρακολουθούνται αποτελεσματικά από την Επιτροπή. Επιπλέον, η δομή των πωλήσεων αυτών των παραγωγών-εξαγωγέων είναι τέτοια ώστε η Επιτροπή να θεωρεί περιορισμένο τον κίνδυνο αποφυγής των αναλήψεων υποχρεώσεων.(6) Λαμβανομένων τούτων υπόψη, κρίνονται αποδεκτές οι προσφορές για την ανάληψη υποχρεώσεων.(7) Για να μπορεί καλύτερα η Επιτροπή να παρακολουθεί αποτελεσματικά κατά πόσον οι εταιρείες τηρούν τις ανειλημμένες υποχρεώσεις, όταν η αίτηση για θέση σε ελεύθερη κυκλοφορία, δυνάμει των αναλήψεων υποχρεώσεων, προσκομίζεται στην αρμόδια τελωνειακή αρχή, η απαλλαγή από τον δασμό εξαρτάται από την προσκόμιση "εμπορικού τιμολογίου" που εκδίδεται από τους παραγωγούς-εξαγωγείς των οποίων οι αναλήψεις υποχρεώσεων έχουν γίνει αποδεκτές και το οποίο περιέχει τουλάχιστον τα στοιχεία που παρατίθενται στο παράρτημα του κανονισμού (ΕΚ) 1676/2001. Αυτές οι πληροφορίες είναι επίσης αναγκαίες ώστε να μπορούν οι τελωνειακές αρχές να επιβεβαιώσουν, με επαρκή ακρίβεια, ότι υπάρχει αντιστοιχία μεταξύ των αποστολών και των εμπορικών εγγράφων. Στην περίπτωση που δεν προσκομίζεται το τιμολόγιο αυτό ή εφόσον δεν υπάρχει αντιστοιχία μεταξύ αυτού και του προϊόντος που προσκομίζεται στο τελωνείο, είναι καταβλητέο το κατάλληλο ποσό δασμού αντιντάμπινγκ.(8) Στην περίπτωση παράβασης ή ανάκλησης της ανάληψης υποχρεώσεων ή εφόσον υπάρχει υπόνοια γαι παράβαση, δύναται να επιβληθεί δασμός δυνάμει του άρθρου 8 παράγραφοι 9 και 10 του βασικού κανονισμού,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Γίνονται αποδεκτές οι αναλήψεις υποχρεώσεων που πρότειναν οι κατωτέρω αναφερόμενοι εισαγωγείς, στο πλαίσιο της διαδικασίας αντιντάμπινγκ σχετικά με τις εισαγωγές στην Κοινότητα ταινιών τερεφθαλικού πολυαιθυλενίου, καταγωγής Ινδίας και Δημοκρατίας της Κορέας.>ΘΕΣΗ ΠΙΝΑΚΑ>Άρθρο 2Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 22 Αυγούστου 2001.Για την ΕπιτροπήPascal LamyΜέλος της Επιτροπής(1) ΕΕ L 56 της 6.3.1996, σ. 1.(2) ΕΕ L 257 της 11.10.2000, σ. 2.(3) ΕΕ L 55 της 24.2.2001, σ. 16.(4) Βλέπε σελίδα 1 της παρούσας Επίσημης Εφημερίδας.


Avis juridique important

|

31992D0242

92/242/ΕΟΚ: Απόφαση του Συμβουλίου της 31ης Μαρτίου 1992 στον τομέα της ασφάλειας των συστημάτων πληροφοριών

Επίσημη Εφημερίδα αριθ. L 123 της 08/05/1992 σ. 0019 - 0025 Φινλανδική ειδική έκδοση: Κεφάλαιο 16 τόμος 2 σ. 0025  Σουηδική ειδική έκδοση: Κεφάλαιο 16 τόμος 2 σ. 0025

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 31ης Μαρτίου 1992  στον τομέα της ασφάλειας των συστημάτων πληροφοριών  (92/242/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η Κοινότητα έχει ως αποστολή, με τη δημιουργία της κοινής αγοράς και την προοδευτική προσέγγιση της οικονομικής πολιτικής των κρατών μελών, να προάγει την αρμονική ανάπτυξη τών οικονομικών δραστηριοτήτων στο σύνολο της Κοινότητας, τη συνεχή και  ισόρροπη επέκταση της οικονομίας, αυξημένη σταθερότητα, επιταχυνόμενη ανύψωση του βιοτικού επιπέδου, και σχέσεις περισσότερο στενές μεταξύ των κρατών που συνενώνει-  ότι η ηλεκτρονική φύλαξη, επεξεργασία και διαβίβαση των πληροφοριών διαδραματίζει όλο και σημαντικότερο ρόλο κατά τις οικονομικές και κοινωνικές δραστηριότητες-  ότι η καθιέρωση αποτελεσματικών καθολικών επικοινωνιών και η ευρεία χρήση της ηλεκτρονικής διαχείρισης των πληροφοριών δίδουν έμφαση στην ανάγκη επαρκούς προστασίας-  ότι το Ευρωπαϊκό Κοινοβούλιο, στις συζητήσεις και τα ψηφίσματα του, έχει τονίσει επανειλημμένα τη σημασία της ασφάλειας των συστημάτων πληροφοριών-  ότι η Οικονομική και Κοινωνική Επιτροπή έχει υπογραμμίσει την ανάγκη αντιμετώπισης των ζητημάτων που αφορούν την ασφάλεια των συστημάτων πληροφοριών, στα πλαίσια κοινοτικών δράσεων, κυρίως ενόψει της επικείμενης ολοκλήρωσης της εσωτερικής αγοράς-  ότι η ανάληψη δράσεων σε εθνικό, διεθνές και κοινοτικό επίπεδο αποτελούν την κατάλληλη βάση-  ότι υπάρχει στενή σχέση μεταξύ των τηλεπικοινωνιών, της τεχνολογίας των πληροφοριών, της τυποποίησης, της αγοράς του τομέα των πληροφοριών, των πολιτικών Έρευνας, Ανάπτυξης και Τεχνολογίας (ΕΑ& Τ), καθώς και των εργασιών που ήδη έχουν αναληφθεί σ'  αυτούς τους τομείς από την Κοινότητα-  ότι είναι σκόπιμο να εξασφαλισθεί ο συντονισμός των προσπαθειών με βάση την υπάρχουσα εθνική και διεθνή εργασία και με την προαγωγή της συνεργασίας μεταξύ των σημαντικότερων ενδιαφερομένων μερών- ότι είναι, κατά συνέπεια, πρόσφορη η ένταξη των σχετικών  ενεργειών στα πλαίσια ενός συγκροτημένου προγράμματος δράσης-  ότι η πολυπλοκότητα της ασφάλειας των συστημάτων πληροφοριών απαιτεί την ανάπτυξη στρατηγικών για τη διευκόλυνση της ελεύθερης κυκλοφορίας των πληροφοριών στην ενιαία αγορά με ταυτόχρονη εξασφάλιση της ασφάλειας της χρήσης των συστημάτων πληροφοριών σε  ολόκληρη την Κοινότητα-  ότι κάθε κράτος μέλος είναι υποχρεωμένο να λάβει υπόψη του τους περιορισμούς που επιβάλλονται από την ασφάλεια και τη δημόσια τάξη-  ότι οι αρμοδιότητες των κρατών μελών στον τομέα αυτό συνεπάγονται συντονισμένη προσέγγιση βασισμένη σε στενή συνεργασία μεταξύ ανωτέρων υπαλλήλων των κρατών μελών-  ότι θα πρέπει να προβλεφθεί μια δράση που θα περιλαμβάνει σχέδιο δράσης για μια αρχική περίοδο εικοσιτεσσάρων μηνών και τη σύσταση επιτροπής ανωτέρων υπαλλήλων με μακροπρόθεσμη εντολή προκειμένου να συμβουλεύει την Επιτροπή σχετικά με δράσεις στον τομέα  της ασφάλειας των συστημάτων πληροφοριών-  ότι ένα ποσό 12 εκατομμυρίων Ecu κρίνεται αναγκαίο για την εφαρμογή της δράσης για μια αρχική περίοδο εικοσιτεσσάρων μηνών- ότι, για το 1992, στα πλαίσια των υφισταμένων δημοσιονομικών προοπτικών, το ποσό που κρίνεται αναγκαίο είναι δύο εκατομμύρια Ecu-   ότι τα ποσά που θα διατεθούν για τη χρηματοδότηση του προγράμματος για την περίοδο μετά το οικονομικό έτος 1992 θα υπαχθούν στα ισχύοντα κοινοτικά δημοσιονομικά πλαίσια,  ΑΠΟΦΑΣΙΖΕΙ:  Άρθρο 1  Με την παρούσα απόφαση θεσπίζεται δράση στον τομέα της ασφάλειας των συστημάτων πληροφοριών η οποία περιλαμβάνει:  - την ανάπτυξη συνολικών στρατηγικών για την ασφάλεια των συστημάτων πληροφοριών (σχέδιο δράσης), για μια αρχική περίοδο εικοσιτεσσάρων μηνών και  - τη σύσταση ομάδας ανώτερων υπαλλήλων, με μακροπρόθεσμη εντολή, εφεξής καλούμενη "επιτροπή", για να συμβουλεύει την Επιτροπή για δράσεις στον τομέα της ασφάλειας των συστημάτων πληροφοριών.  Άρθρο 2  1. Η Επιτροπή συμβουλεύεται συστηματικά την επιτροπή σχετικά με θέματα που αφορούν την ασφάλεια των συστημάτων πληροφοριών των διάφορων κοινοτικών δραστηριοτήτων, ειδικότερα δε σχετικά με τον καθορισμό των στρατηγικών και προγραμμάτων εργασίας.   2. Το σχέδιο δράσης, όπως εκτίθεται στο παράρτημα, περιλαμβάνει προπαρασκευαστικές εργασίες με τα εξής θέματα:  Ι. ανάπτυξη στρατηγικού πλαισίου για την ασφάλεια των συστημάτων πληροφοριών,  ΙΙ. προσδιορισμός των αναγκών των χρήστων και των παρεχόντων υπηρεσίες σε θέματα ασφάλειας των συστημάτων πληροφοριών,  ΙΙΙ. λύσεις για άμεσες και προσωρινές ανάγκες των χρήστων, των προμηθευτών και των παρεχόντων υπηρεσίες,  ΙV. κατάρτιση προδιαγραφών, προτύπων, αξιολόγιση και πιστοποίηση όσον αφορά την ασφάλεια των συστημάτων πληροφοριών,  V. τεχνολογικές και λειτουργικές εξελίξεις σε θέματα ασφάλειας των συστημάτων πληροφοριών,  VΙ. κατοχύρωση της ασφάλειας των συστημάτων πληροφοριών.  Άρθρο 3  1. Το ποσό των κοινοτικών χρηματοδοτικών μέσων που κρίνεται αναγκαίο για την εφαρμογή της δράσης, για την αρχική περίοδο, ανέρχεται σε 12 εκατομμύρια Ecu εκ των οποίων δύο εκατομμύρια Ecu προορίζονται για το 1992 στα πλαίσια των δημοσιονομικών  προοπτικών για την περίοδο 1988-1992.  Για τη μεταγενέστερη περίοδο εφαρμογής του προγράμματος, το ποσό θα υπαχθεί στα ισχύοντα κοινοτικά δημοσιονομικά πλαίσια.  2. Η αρμόδια για τον προϋπολογισμό αρχή θα καθορίσει τις διαθέσιμες πιστώσεις για κάθε οικονομικό έτος, λαμβάνοντας υπόψη τις αρχές ορθής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των  Ευρωπαϊκών Κοινοτήτων.  Άρθρο 4  Ομάδα ανεξάρτητων εμπειρογνωμόνων θα πραγματοποιήσει, για λογαριασμό της Επιτροπής, αξιολόγηση της προόδου που θα έχει επιτευχθεί κατά την αρχική περίοδο. Η έκθεση της ομάδας αυτής, μαζί με τις τυχόν παρατηρήσεις της Επιτροπής, θα υποβληθεί στο  Ευρωπαϊκό Κοινοβούλιο και στο Συμβούλιο.  Άρθρο 5  1. Η Επιτροπή είναι υπεύθυνη για την εφαρμογή της δράσης. Επικουρείται από συμβουλευτική επιτροπή απαρτιζόμενη από αντιπροσώπους των κρατών μελών υπό την προεδρία του αντιπροσώπου της Επιτροπής.  2. Το σχέδιο δράσης εφαρμόζεται σύμφωνα με τους στόχους που ορίζονται στο άρθρο 2 και ενημερώνεται όποτε χρειάζεται. Στο εν λόγω σχέδιο εκτίθενται λεπτομερώς οι επιδιωκόμενοι στόχοι και οι αναληπτέες δράσεις, καθώς και οι δημοσιονομικές ρυθμίσεις που  προβλέπονται σχετικά. Η Επιτροπή οργανώνει προσκλήσεις υποβολής προτάσεων βάσει του σχεδίου δράσης.  3. Το σχέδιο δράσης τίθεται σε εφαρμογή σε στενή συνεργασία με τους φορείς του κλάδου. Λαμβάνει υπόψη τις εν εξελίξει ευρωπαϊκές και διεθνείς δραστηριότητες τυποποίησης στον υπόψη τομέα, τις οποίες προωθεί και συμπληρώνει.  Άρθρο 6  1. Η διαδικασία που προβλέπεται στο άρθρο 7 εφαρμόζεται στα μέτρα κοινοτικής πολιτικής στον τομέα της ασφάλειας των συστημάτων πληροφοριών.  2. Η διαδικασία που καθορίζεται στο άρθρο 8 εφαρμόζεται:  - στην προετοιμασία και την ενημέρωση του σχεδίου δράσης που αναφέρεται στο άρθρο 5,  - στο περιεχόμενο των προσκλήσεων υποβολής προτάσεων, την αξιολόγηση των προτάσεων και την εκτίμηση του ποσού συμμετοχής της Κοινότητας στα μέτρα όταν το ποσό αυτό υπερβαίνει τα 200 000 Ecu,  - στη συνεργασία μη κοινοτικών οργανανισμών σε κάθε δραστηριότητα που αναλαμβάνεται δυνάμει της παρούσας αποφάσεως,  - στις ρυθμίσεις για τη διάδοση, προστασία και εκμετάλλευση των αποτελεσμάτων των μέτρων,  - στα μέτρα που θα πρέπει να ληφθούν για την αξιολόγηση της δράσης.  3. Όταν το ποσό της κοινοτικής συνεισφοράς στα μέρα είναι ίσο ή μικρότερο από 200 000 Ecu, η Επιτροπή συμβουλεύεται την επιτροπή για τα μέτρα που πρέπει να ληφθούν και την ενημερώνει για το αποτέλεσμα των εκτιμήσεών της.  Άρθρο 7  Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του  θέματος, και, αν χρειασθεί, προβαίνει σε ψηφοφορία.  Η γνώμη καταχωρείται στα πρακτικά- επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.  Η Επιτροπή λαμβάνει ιδιαίτερα υπόψη τη γνώμη της επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.  Άρθρο 8  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα  του θέματος. Αποφασίζει με την ειδική πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει προτάσεως της Επιτροπής. Κατά την ψηφοφορία στην επιτροπή, οι ψήφοι των  αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.  Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της Επιτροπής.  Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  Εάν το Συμβούλιο δεν αποφασίσει εντός τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή, εκτός εάν το Συμβούλιο έχει αποφασίσει με απλή πλειοψηφία ότι αντιτίθεται προς τα εν λόγω μέτρα. Βρυξέλλες,  31 Μαρτίου 1992. Για το Συμβούλιο  Ο Πρόεδρος  Vitor MARTINS   (1) ΕΕ αριθ. C 277 της 5. 11. 1990, σ. 18. (2) ΕΕ αριθ. C 94 της 13. 3. 1992. (3) ΕΕ αριθ. C 159 της 17. 6. 1991, σ. 38.    ΠΑΡΑΡΤΗΜΑ  Περίληψη των κατευθύνσεων δράσης  ΠΡΟΣΑΝΑΤΟΛΙΣΜΟΙ ΓΙΑ ΣΧΕΔΙΟ ΔΡΑΣΗΣ ΣΤΟΝ ΤΟΜΕΑ ΤΗΣ ΑΣΦΑΛΕΙΑΣ ΤΩΝ ΣΥΣΤΗΜΑΤΩΝ ΠΛΗΡΟΦΟΡΙΩΝ  ΕΙΣΑΓΩΓΗ  Το σχέδιο δράσης έχει ως στόχο την ανάπτυξη συνολικών στρατηγικών για την παροχή, στους χρήστες και παραγωγούς ηλεκτρονικά φυλασσόμενων, υφιστάμενων επεξεργασία ή μεταδιδομένων πληροφοριών, της ενδεδειγμένης προστασίας των συστημάτων πληροφοριών έναντι  τυχαίων ή σκόπιμων απειλών.  Το σχέδιο δράσης λαμβάνει υπόψη και συμπληρώνει τις εν εξελίξει ευρωπαϊκές και παγκόσμιες δραστηριότητες τυποποίησης στον τομέα αυτόν.  Το σχέδιο περιλαμβάνει τις ακόλουθες κατευθύνσεις δράσης:  - ανάπτυξη στρατηγικού πλαισίου για την ασφάλεια των συστημάτων πληροφοριών,  - προσδιορισμός των αναγκών των χρήστων και των παρεχόντων υπηρεσίες σε θέματα ασφάλειας των συστημάτων πληροφοριών,  - λύσεις για άμεσες και προσωρινές ανάγκες των χρήστων, των προμηθευτών και των παρεχόντων υπηρεσίες,  - κατάρτιση προδιαγραφών, προτύπων, αξιολόγηση και πιστοποίηση σε θέματα ασφάλειας των συστημάτων πληροφοριών,  - τεχνολογικές και λειτουργικές εξελίξεις σε θέματα ασφάλειας των συστημάτων πληροφοριών,  - κατοχύρωση της ασφάλειας των συστημάτων πληροφοριών.  Το σχέδιο δράσης εφαρμόζεται από την Επιτροπή, σε στενό συσχετισμό με συναφείς δράσεις στα κράτη μέλη, και σε συνδυασμό με συναφείς κοινοτικές δράσεις έρευνας και ανάπτυξης.  1. Πρώτη κατεύθυνση δράσης - Ανάπτυξη ενός στρατηγικού πλαισίου για την ασφάλεια των συστημάτων πληροφοριών  1.1. Ζητούμενο  Η ασφάλεια των συστημάτων πληροφοριών αναγνωρίζεται σαν ένα ευρέως διαδεδομένο χαρακτηριστικό, αναγκαίο στη σύγχρονη κοινωνία. Οι ηλεκτρονικές υπηρεσίες πληροφοριών χρειάζονται ασφαλή τηλεπικοινωνιακή υποδομή, ασφαλή υλικό εξοπλισμό και λογισμικό καθώς  και ασφαλή χρήση και διαχείριση. Είναι αναγκαίο να καθοριστεί μια συνολική στρατηγική που να λαμβάνει υπόψη όλες τις πτυχές της ασφάλειας των συστημάτων πληροφοριών και να αποφευχθούν έτσι οι αποσπασματικές προσεγγίσεις. Κάθε στρατηγική για την ασφάλεια  των πληροφοριών που υφίστανται ηλεκτρονική επεξεργασία πρέπει να αντανακλά την επιθυμία κάθε κοινωνίας να λειτουργεί αποτελεσματικά, αλλά ταυτόχρονα να προστατεύεται, σε ένα κόσμο που αλλάζει με ταχύ ρυθμό.  1.2. Στόχος  Πρέπει να θεσπιστεί πλαίσιο με στρατηγικό προσανατολισμό, που να συμβιβάζει τους κοινωνικούς, οικονομικούς και πολιτικούς στόχους με τις τεχνικές, λειτουργικές και νομικές επιλογές της Κοινότητας σε διεθνές πλαίσιο. Η λεπτή ισορροπία ανάμεσα σε  διαφορετικά συμφέροντα, στόχους και περιορισμούς πρέπει να βρεθεί μέσω της συνεργασίας των φορέων των οικείων τομέων για την επεξεργασία πλαισίου κοινής αντίληψης και στρατηγικής. Αυτές είναι οι προϋποθέσεις για το συμβιβασμό συμφερόντων και αναγκών,  τόσο στον τομέα της χάραξης της πολιτικής όσο και στον τομέα των βιομηχανικών εξελίξεων.  1.3. Σημερινή κατάσταση και τάσεις  Η κατάσταση χαρακτηρίζεται από την αυξανόμενη επίγνωση της ανάγκης για δράση. Ωστόσο, σε περίπτωση έλλειψης πρωτοβουλιών για συντονισμό των προσπαθειών, είναι πολύ πιθανή η ανάληψη αυτόνομων προσπαθειών σε διάφορους κλάδους και τομείς, οι οποίες εκ των  πραγμάτων θα δημιουργήσουν μια αντιφατική κατάσταση, προξενώντας βαθμηδόν σοβαρότερα νομικά, κοινωνικά και οικονομικά προβλήματα.  1.4. Ανάγκες, επιλογές και προτεραιότητες  Ένα τέτοιο κοινά αποδεκτό πλαίσιο θα πρέπει να αντιμετωπίσει και να οριοθετήσει την ανάλυση και τη διαχείριση δυσμενών ενδεχομένων σχετικά με το ευπρόσβλητο των πληροφοριών καθώς και των σχετικών υπηρεσιών, την εναρμόνιση των νομοθετικών και  κανονιστικών διατάξεων σχετικά με την κατάχρηση και την κακή χρήση των υπολογιστών και των τηλεπικοινωνιών, τη διοικητική υποδομή, συμπεριλαμβανομένων των πολιτικών ασφάλειας και του τρόπου που αυτές μπορούν αποτελεσματικά να τεθούν σε εφαρμογή από  διάφορους βιομηχανικούς και επιστημονικούς κλάδους, τα μελήματα κοινωνικού χαρακτήρα και προστασίας της ιδιωτικής ζωής (π.χ. την εφαρμογή σχεδίων για προσδιορισμό ταυτότητας, απόδειξη γνησιότητας, αδυναμίας εκ των υστέρων άρνησης και, πιθανόν, χορήγησης  αδειών σε ένα δημοκρατικό περιβάλλον).  Πρέπει να δοθούν σαφείς κατευθύνσεις για την ανάπτυξη υλικών και λογικών αρχιτεκτονικών για ασφαλείς υπηρεσίες κατανεμημένων πληροφοριών, την εκπόνηση προτύπων, κατευθυντήριων γραμμών και ορισμών για προϊόντα και υπηρεσίες εγγυημένης ασφάλειας, την  υλοποίηση πειραματικών εφαρμογών και πρωτοτύπων που να καταδεικνύουν τη βιωσιμότητα διαφόρων διοικητικών δομών, αρχιτεκτονικών και προτύπων σχετικών με τις ανάγκες ειδικών τομέων.  Πρέπει να υπάρξει επίγνωση για τη σημασία της ασφάλειας, έτσι ώστε να επηρεαστεί θετικά η στάση των χρήστων ως προς την αυξανόμενη μέριμνα για ασφάλεια στις τεχνολογίες των πληροφοριών.  2. Δεύτερη κατεύθυνση δράσης - Προσδιορισμός των αναγκών των χρήστων και των παρεχόντων υπηρεσίες σε θέματα ασφάλειας των συστημάτων πληροφοριών  2.1. Ζητούμενο  Η ασφάλεια των συστημάτων πληροφοριών είναι εγγενής προϋπόθεση για την ακεραιότητα και αξιοπιστία των επιχειρηματικών εφαρμογών, της πνευματικής ιδιοκτησίας και του απορρήτου. Αυτό οδηγεί αναπόφευκτα σε μια λεπτή ισορροπία και μερικές φορές σε επιλογές  ανάμεσα στη δέσμευση για ελεύθερο εμπόριο και τη δέσμευση για την προστασία της ιδιωτικής ζωής και της πνευματικής ιδιοκτησίας. Αυτές οι επιλογές και οι συμβιβαστικές λύσεις πρέπει να βασιστούν σε μια πλήρη εκτίμηση των αναγκών και στη δυνατότητα των  διαφόρων εναλλακτικών επιλογών σχετικά με την ασφάλεια των συστημάτων πληροφοριών να ανταποκριθούν σ' αυτές τις ανάγκες.  Οι ανάγκες των χρήστων συνεπάγονται την αλληλεξάρτηση των λειτουργιών των σχετικών με την ασφάλεια των συστημάτων πληροφοριών με διάφορες πτυχές τεχνολογικού, λειτουργικού και κανονιστικού χαρακτήρα. Κατά συνέπεια, η συστηματική εξέταση των αναγκών για  ασφάλεια των συστημάτων πληροφοριών αποτελεί ουσιαστικό μέρος της επεξεργασίας κατάλληλων και αποτελεσματικών μέτρων.  2.2. Στόχος  Ο καθορισμός της φύσης και των χαρακτηριστικών των αναγκών των χρήστων και των παρεχόντων υπηρεσίες και η σχέση τους με μέτρα για την ασφάλεια των συστημάτων πληροφοριών.  2.3. Σημερινή κατάσταση και τάσεις  Μέχρι τώρα δεν έχει αναληφθεί καμία συτονισμένη προσπάθεια με στόχο να προσδιορίσει τις ταχύτατα εξελισσόμενες και μεταβαλλόμενες ανάγκες των κυριοτέρων φορέων στον τομέα της ασφάλειας των συστημάτων πληροφοριών. Ορισμένα κράτη μέλη της Κοινότητας έχουν  καθορίσει τις προϋποθέσεις για εναρμόνιση των εθνικών δραστηριοτήτων (ιδιαίτερα των "κριτηρίων αξιολόγησης της ασφάλειας των τεχνολογιών των πληροφοριών"). Ιδιαίτερη σημασία έχουν τα ενιαία κριτήρια αξιολόγησης και οι κανόνες για αμοιβαία αναγνώριση των  πιστοποιητικών αξιολόγησης.  2.4. Ανάγκες, επιλογές και προτεραιότητες  Θεωρείται αναγκαία η επεξεργασία μιας κοινά αποδεκτής κατάταξης των αναγκών των χρήστων καθώς και η σχέση της με τα μέτρα που αφορούν την ασφάλεια των συστημάτων πληροφοριών σαν βάση για μια συγκροτημένη και διαφανή αντιμετώπιση των αιτιολογημένων  αναγκών των φορέων των διαφόρων τομέων.  Επίσης θεωρείται σημαντικός ο προσδιορισμός των αναγκών για νομοθεσία, ρυθμίσεις και κώδικες καλής πρακτικής υπό το φως της αξιολόγησης των τάσεων σχετικά με τα χαρακτηριστικά των υπηρεσιών και της τεχνολογίας, ο καθορισμός εναλλακτικών στρατηγικών για  επίτευξη των στόχων μέσω διοικητικών διατάξεων ή μέτρων που αφορούν το λειτουργικό ή τον τεχνικό τομέα ή τον τομέα των υπηρεσιών, και η αξιολόγηση της αποτελεσματικότητας, της ευκολίας στη χρήση και του κόστους εναλλακτικών επιλογών σχετικά με την  ασφάλεια καθώς και των στρατηγικών των συστημάτων πληροφοριών για τους χρήστες, τους φορείς παροχής υπηρεσιών και τους φορείς εκμετάλλευσης.  3. Τρίτη κατεύθυνση δράσης - Εξεύρεση λύσεων για άμεσες και προσωρινές ανάγκες των χρήστων, των προμηθευτών και των παρεχόντων υπηρεσίες  3.1. Ζητούμενο  Προς το παρόν, είναι δυνατή η επαρκής προστασία των ηλεκτρονικών υπολογιστών από πρόσβαση χωρίς άδεια από τον έξω κόσμο με "απομόνωση", δηλαδή με εφαρμογή συμβατικών οργανωτικών και υλικών μέτρων. Αυτό, επίσης, ισχύει και στις ηλεκτρονικές επικοινωνίες  μιας κλειστής ομάδας χρήστων που λειτουργεί με βάση ένα ειδικό δίκτυο. Η κατάσταση είναι πολύ διαφορετική σε περίπτωση που οι πληροφορίες μοιράζονται ανάμεσα σε διάφορες ομάδες χρήστων ή ανταλλάσσονται μέσω ενός δικτύου που είναι είτε δημόσιο είτε  γενικώς προσιτό. Ούτε η τεχνολογία, οι τερματικοί σταθμοί και οι υπηρεσίες ούτε και τα σχετικά πρότυπα και διαδικασίες είναι γενικά σε θέση να προσφέρουν ανάλογη ασφάλεια των συστημάτων πληροφοριών σ' αυτές τις περιπτώσεις.  3.2. Στόχος  Ο στόχος πρέπει να είναι η εξεύρεση, εντός βραχείας προθεσμίας, λύσεων που να μπορούν να ανταποκριθούν στις πιο επείγουσες ανάγκες των χρήστων, των παρεχόντων υπηρεσίες και των κατασκευαστών, πράγμα που συμπεριλαμβάνει και τη χρησιμοποίηση κοινών  κριτηρίων αξιολόγησης της ασφάλειας στις τεχνολογίες πληροφοριών. Ο σχεδιασμός τους θα πρέπει να λαμβάνει υπόψη μέλλουσες απαιτήσεις και λύσεις.  3.3. Σημερινή κατάσταση και τάσεις  Μερικές ομάδες χρήστων έχουν αναπτύξει τεχνικές και διαδικασίες, για δική τους αποκλειστική χρήση, που ανταποκρίνονται ιδιαίτερα στην ανάγκη για απόδειξη γνησιότητας της ταυτότητας, αρτιότητας και αδυναμίας εκ των υστέρων άρνησης. Γενικά, γίνεται χρήση  μαγνητικών καρτών ή καρτών με μνήμη. Μερικές ομάδες χρησιμοποιούν κρυπτογραφικές τεχνικές περισσότερο ή λιγότερο πολύπλοκες. Αυτό συχνά συνεπάγεται τον καθορισμό "εξουσιοδοτημένων ατόμων" ειδικών για κάθε ομάδα χρήστων. Ωστόσο, η γενίκευση αυτών των  τεχνικών και μεθόδων για την ικανοποίηση των αναγκών ενός ανοικτού περιβάλλοντος είναι δύσκολη.  Ο ISO εργάζεται για την ασφάλεια των πληροφοριών στο πλαίσιο του μοντέλου ISO (ISO DIS 7498-2) και η CCITT στο πλαίσιο του X400. Είναι επίσης δυνατή η παρεμβολή τμημάτων ασφάλειας στα μηνύματα. Τα ζητήματα της απόδειξης γνησιότητας της ταυτότητας, της  αρτιότητας και της αδυναμίας εκ των υστέρων άρνησης αντιμετωπίζονται ως μέρος των μηνυμάτων (EDIFACT) καθώς και ως μέρος του X400 MHS.    Προς το παρόν, το νομικό πλαίσιο της ηλεκτρονικής ανταλλαγής δεδομένων (EDI) βρίσκεται ακόμη στο στάδιο του σχεδιασμού. Το Διεθνές Εμπορικό Επιμελητήριο έχει δημοσιεύσει ενιαίους κανόνες συμπεριφοράς που αφορούν την ανταλλαγή εμπορικών στοιχείων  διαμέσου δικτύου τηλεπικοινωνιών.  Μερικές χώρες (π.χ. Γερμανία, Γαλλία, Ηνωμένο Βασίλειο και Ηνωμένες Πολιτείες) έχουν αναπτύξει ή αναπτύσσουν κριτήρια για την αξιολόγηση της αξιοπιστίας των συστημάτων και προϊόντων τεχνολογιών των πληροφοριών και τηλεπικοινωνιών καθώς επίσης και  αντίστοιχες διαδικασίες για τη διενέργεια των αξιολογήσεων. Ο καθορισμός των κριτηρίων έχει γίνει σε συνεργασία με εθνικούς κατασκευαστές και θα οδηγήσει, αρχίζοντας από απλά προϊόντα, σε ένα αυξανόμενο αριθμό αξιόπιστων προϊόντων και συστημάτων. Η  δημιουργία εθνικών οργανώσεων οι οποίες θα διενεργούν τις αξιολογήσεις και θα χορηγούν πιστοποιητικά θα στηρίξει αυτή την τάση.  Μέτρα σχετικά με τον εμπιστευτικό χαρακτήρα των στοιχείων θεωρούνται λιγότερο επείγοντα από τους περισσότερους χρήστες. Ωστόσο, είναι πιθανόν να αλλάξει αργότερα αυτή η κατάσταση, καθώς εξελιγμένες υπηρεσίες επικοινωνιών, και ιδιαίτερα κινητές  υπηρεσίες, θα έχουν διαδοθεί ευρέως.  3.4. Ανάγκες, επιλογές και προτεραιότητες  Η ανάπτυξη, όσο το δυνατόν γρηγορότερα, διαδικασιών, προτύπων, προϊόντων και μέσων ικανών να εξασφαλίσουν την ασφάλεια τόσο των συστημάτων πληροφοριών αυτών καθεαυτών (υπολογιστές, περιφερειακά), όσο και των δημόσιων δικτύων επικοινωνιών, είναι θέμα  ζωτικής σημασίας. Μεγάλη προτεραιότητα θα πρέπει να δοθεί στα ζητήματα της απόδειξης της γνησιότητας της ταυτότητας, της αρτιότητας και της αδυναμίας εκ των υστέρων άρνησης. Θα πρέπει να πραγματοποιηθούν δοκιμαστικές εφαρμογές σε μικρή κλίμακα έτσι ώστε  να εδραιωθεί η εγκυρότητα των προτεινόμενων λύσεων. Οι λύσεις σε ανάγκες που έχουν προτεραιότητα στον τομέα της EDI εξετάζονται από το πρόγραμμα TEDIS, στα πλαίσια του γενικότερου περιεχομένου του παρόντος σχεδίου δράσης.  4. Τέταρτη κατεύθυνση δράσης - Εκπόνηση προδιαγραφών, προτύπων, αξιολόγηση και πιστοποίηση σε θέματα ασφάλειας των συστημάτων πληροφοριών  4.1. Ζητούμενο  Οι ανάγκες για την ασφάλεια των συστημάτων πληροφοριών είναι ευρέως διαδεδομένες, και γι' αυτό το λόγο η ύπαρξη κοινών προδιαγραφών και προτύπων είναι αποφασιστικής σημασίας. Η έλλειψη συμφωνημένων προδιαγραφών και προτύπων για την ασφάλεια των  τεχνολογιών των πληροφοριών μπορεί να αποτελέσει ουσιαστικό εμπόδιο στην ανάπτυξη υπηρεσιών και διαδικασιών που θα έχουν βάση τις πληροφορίες στην οικονομία και στην κοινωνία. Απαιτούνται επίσης δράσεις για την επιτάχυνση της ανάπτυξης και χρήσης  τεχνολογιών και προτύπων σε τομείς σχετικούς με τις επικοινωνίες και τα δίκτυα υπολογιστών που έχουν εξαιρετική σημασία για τους χρήστες, τη βιομηχανία και τη διοίκηση.  4.2. Στόχος  Απαιτούνται προσπάθειες για την παροχή μέσων για τη στήριξη και την εκτέλεση ειδικών λειτουργιών ασφαλείας στους γενικούς τομείς του OSI, ONP, ISDN/IBC και τη διαχείριση των δικτύων. Εγγενώς συνδεδεμένες με την τυποποίηση και τις προδιαγραφές είναι οι  τεχνικές και οι προσεγγίσεις που απαιτούνται για την επαλήθευση, συμπεριλαμβανομένης και της πιστοποίησης η οποία οδηγεί στην αμοιβαία αναγνώριση. Όπου είναι δυνατόν πρέπει να υποστηρίζονται λύσεις που έχουν συμφωνηθεί διεθνώς. Θα πρέπει επίσης να  ενθαρρυνθεί η ανάπτυξη και χρήση συστημάτων υπολογιστών με λειτουργίες ασφαλείας.  4.3. Σημερινή κατάσταση και τάσεις  Οι Ηνωμένες Πολιτείες έχουν, κατ' εξοχήν, αναλάβει σημαντικές πρωτοβουλίες για να αντιμετωπίσουν το ζήτημα της ασφάλειας των συστημάτων πληροφοριών. Στην Ευρώπη το θέμα αντιμετωπίζεται στα πλαίσια της τεχνολογίας των πληροφοριών και της τυποποίησης των  τηλεπικοινωνιών στα πλαίσια του ETSI και της CEN/CENELEC, κατά την προετοιμασία της σχετικής εργασίας της CCITT και της ISO.  Λόγω του αυξανόμενου ενδιαφέροντος, οι εργασίες στις Ηνωμένες Πολιτείες εντείνονται με ταχύ ρυθμό, και όχι μόνο οι κατασκευαστές αλλά και οι φορείς παροχής υπηρεσιών αυξάνουν τις προσπάθειές τους στον τομέα αυτό. Στην Ευρώπη, η Γαλλία, η Γερμανία και το  Ηνωμένο Βασίλειο έχουν αναλάβει μεμονωμένα παρόμοιες δραστηριότητες, αλλά μια κοινή προσπάθεια, αντίστοιχη με αυτή των Ηνωμένων Πολιτειών, εξελίσσεται αλλά αργά.  4.4. Ανάγκες, επιλογές και προτεραιότητες  Στον τομέα της ασφάλειας των συστημάτωνν πληροφοριών υπάρχει έμφυτη μια πολύ στενή σχέση στα θέματα ρυθμιστικού, λειτουργικού, διοικητικού και τεχνικού χαρακτήρα. Οι κανονιστικές ρυθμίσεις πρέπει να αντανακλώνται σε πρότυπα, και τα μέτρα για την  ασφάλεια των συστημάτων πληροφοριών πρέπει να είναι σύμφωνα προς τα πρότυπα και τις κανονιστικές ρυθμίσεις με τρόπο που να επιδέχεται επαλήθευση. Σε ορισμένα θέματα, οι κανονιστικές ρυθμίσεις απαιτούν προδιαγραφές πέραν του συμβατικού πεδίου της  τυποποίησης, δηλαδή περιλαμβάνουν κώδικες ορθής πρακτικής. Οι ανάγκες για πρότυπα και κώδικες ορθής πρακτικής υπάρχουν σε όλους τους τομείς της ασφάλειας των συστημάτων πληροφοριών, ενώ πρέπει να γίνει μια διάκριση ανάμεσα στις ανάγκες για προστασία που  αντιστοιχούν στους στόχους για ασφάλεια και μερικές από τις τεχνικής φύσεως ανάγκες, οι οποίες μπορούν να ανατεθούν στους αρμόδιους ευρωπαϊκούς οργανισμούς τυποποίησης (CEN/CENELEC/ETSI).  Οι προδιαγραφές και τα πρότυπα πρέπει να καλύπτουν τα θέματα των υπηρεσιών ασφάλειας των συστημάτων πληροφοριών (απόδειξη γνησιότητας της ταυτότητας των προσώπων και των επιχειρήσεων, πρωτόκολλα μη εκ των υστέρων άρνησης, ηλεκτρονικά αποδεικτικά μέσα  αποδεκτά από το νόμο, έλεγχος της χορήγησης αδειών), των υπηρεσιών των επικοινωνιών τους (μυστικότητα της επικοινωνίας μέσω εικόνας, των κινητών επικοινωνιών μέσω ήχου και των στοιχείων, προστασία των στοιχείων και των βάσεων οπτικών στοιχείων, ασφάλεια  των συνδυασμένων υπηρεσιών), της διαχείρισης των επικοινωνιών και του χειρισμού ζητημάτων ασφαλείας τους (δημόσια/ιδιωτικα συστήματα κλείδας για λειτουργία ανοικτών δικτύων, προστασία της διαχείρισης των δικτύων, προστασία των φορέων παροχής υπηρεσιών)  και της πιστοποίησής τους (κριτήρια και επίπεδα εγγυήσεων, διαδικασίες εγγυήσεων σχετικών με την ασφάλεια για ασφαλή συστήματα πληροφοριών).  5. Πέμπτη κατεύθυνση δράσης - Τεχνολογικές και επιχειρησιακές εξελίξεις σε θέματα ασφάλειας των συστημάτων πληροφοριών  5.1. Ζητούμενο  Η συστηματική εξέταση και ανάπτυξη της τεχνολογίας που θα επιτρέψει οικονομικά βιώσιμες και λειτουργικά ικανοποιητικές λύσεις σε μια σειρά σημερινών και μελλοντικών αναγκών για την ασφάλεια των συστημάτων πληροφοριών αποτελεί προϋπόθεση για την ανάπτυξη  της αγοράς των υπηρεσιών και την ανταγωνιστικότητα της ευρωπαϊκής οικονομίας στο σύνολό της.  Κάθε τεχνολογική εξέλιξη στον τομέα της ασφάλειας συστημάτων πληροφοριών θα πρέπει να λάβει υπόψη όχι μόνο ζητήματα ασφάλειας των υπολογιστών, αλλά και ασφάλειας των επικοινωνιών, καθώς τα περισσότερα σημερινά συστήματα είναι κατανεμημένα συστήματα, και  η πρόσβαση σε τέτοια συστήματα γίνεται μέσω υπηρεσιών επικοινωνιών.  5.2. Στόχος  Συστηματική εξέταση και ανάπτυξη της τεχνολογίας που θα επιτρέψει οικονομικά βιώσιμες και λειτουργικά ικανοποιητικές λύσεις σε μια σειρά σημερινών και μελλοντικών αναγκών ασφάλειας των πληροφοριών.  5.3. Ανάγκες, επιλογές και προτεραιότητες  Οι εργασίες στον τομέα της ασφάλειας των συστημάτων πληροφοριών θα πρέπει να αφορούν τις στρατηγικές για την ανάπτυξη και την εφαρμογή, τις τεχνολογίες καθώς και το συνδυασμό σε ενιαίο σύνολο και την επαλήθευση.  Η εργασία ΕΑ Τ στρατηγικού χαρακτήρα θα πρέπει να περιλάβει θεωρητικά μοντέλα για ασφαλή συστήματα (ασφαλή σε ό,τι αφορά φθορά των στοιχείων, τροποποιήσεις χωρίς τη σχετική άδεια και άρνηση υπηρεσίας), μοντέλα λειτουργικών απαιτήσεων, μοντέλα ανάλυσης  δυσμενών ενδεχομένων και αρχιτεκτονικές για ασφάλεια.  Η εργασία ΕΑ Τ με τεχνολογικό προσανατολισμό θα πρέπει να συμπεριλάβει την απόδειξη γνησιότητας της ταυτότητας του χρήστη και του μηνύματος (για παράδειγμα με ανάλυση φωνής και ηλεκτρονικών υπογραφών), τεχνικά συστήματα διασύνδεσης και πρωτόκολλα για  κρυπτογράφηση, μηχανισμούς ελέγχου της πρόσβασης και μεθόδους για ασφαλή συστήματα που επιδέχονται απόδειξη.  Η επαλήθευση και η επικύρωση της ασφάλειας τεχνικού συστήματος και το εφαρμόσιμόν του θα πρέπει να ερευνηθούν μέσω σχεδίων ολοκλήρωσης και επαλήθευσης.  Εκτός από την εδραίωση και ανάπτυξη της τεχνολογίας για ασφάλεια, απαιτείται μια σειρά συνοδευτικών μέτρων που αφορά τη δημιουργία, διατήρηση και συγκροτημένη εφαρμογή των προτύπων, καθώς και την κύρωση και την πιστοποίηση των τεχνολογιών των  πληροφοριών και των προϊόντων στον τομέα των τηλεπικοινωνιών σ' ό,τι αφορά την παρεχόμενη ασφάλεια, συμπεριλαμβανομένης της κύρωσης και της πιστοποίησης των μεθόδων για σχεδιασμό και εγκατάσταση συστημάτων.  Το τρίτο κοινοτικό πρόγραμμα-πλαίσιο για την Έρευνα, την Ανάπτυξη και την Τεχνολογία θα μπορούσε να χρησιμοποιηθεί για να ενισχύσει σχέδια συνεργασίας σε στάδια που προηγούνται του ανταγωνισμού και της τυποποίησης.  6. Έκτη κατεύθυνση δράσης - Κατωχύρωση της ασφάλειας των συστημάτων πληροφοριών  6.1. Ζητούμενο  Ανάλογα με την ακριβή φύση των απαιτούμενων τεχνικών χαρακτηριστικών για την ασφάλεια των συστημάτων πληροφοριών, θα χρειαστεί να ενσωματωθούν διάφορες λειτουργίες σε διαφορετικά τμήματα των συστημάτων πληροφοριών, συμπεριλαμβανομένων όχι μόνο των  τερματικών/υπολογιστών, των υπηρεσιών, της διαχείρισης δικτύων αλλά και των κρυπτογραφικών εξαρτημάτων, καρτών με μνήμη, δημόσιων και ιδιωτικών κλειδών κ.λπ. Αναμένεται ότι μερικές από αυτές θα ενσωματωθούν στον υλικό εξοπλισμό και στο λογισμικό από  τους κατασκευαστές ενώ άλλες μπορεί είτε να αποτελέσουν τμήμα κατανεμημένων συστημάτων (π.χ. διαχείριση δικτύων), είτε να είναι ιδιοκτησία συγκεκριμένων χρηστών (π.χ. κάρτες με μνήνη), είτε να παρέχονται από έναν εξειδικευμένο οργανισμό (π.χ.  δημόσιες/ιδιωτικές κλείδες).  Αναμένεται ότι η μεγάλη πλειοψηφία των προϊόντων και υπηρεσιών ασφαλείας θα παρέχεται από τους κατασκευαστές, τους φορείς παροχής υπηρεσιών ή τους φορείς εκμετάλλευσης. Για εξειδικευμένες λειτουργίες, όπως π.χ. την παροχή δημόσιων/ιδιωτικών κλειδών και  την άδεια ελέγχου, μπορεί να χρειαστεί ο προσδιορισμός και η εξουσιοδότηση κατάλληλων οργανισμών.  Το ίδιο ισχύει για την πιστοποίηση, την αξιολόγηση και τον έλεγχο της ποιότητας των υπηρεσιών, οι οποίες είναι λειτουργίες που πρέπει να ανατεθούν σε οργανισμούς ανεξάρτητους από τους κατασκευαστές, τους φορείς παροχής υπηρεσιών ή τους φορείς  εκμετάλλευσης. Οι οργανισμοί αυτοί θα μπορούσαν να είναι ιδιωτικοί, κυβερνητικοί, ή εξουσιοδοτημένοι από την κυβέρνηση για την εκτέλεση συγκεκριμένων λειτουργιών.  6.2. Στόχος  Είναι αναγκαία η ανάπτυξη μιας συγκροτημένης προσέγγισης σ' ό,τι αφορά την παροχή ασφάλειας των συστημάτων πληροφοριών, προκειμένου να διευκολυνθεί η αρμονική ανάπτυξη της ασφάλειας των συστημάτων πληροφοριών μέσα στην Κοινότητα, έτσι ώστε να  προστατευθούν τα συμφέροντα του δημοσίου και του ιδιωτικού τομέα. Εκεί που θα χρειασθεί να εξουσιοδοτηθούν ανεξάρτητοι οργανισμοί, η αποστολή τους και οι όροι που τη διέπουν θα πρέπει να καθοριστούν, να συμφωνηθούν, και, όπου είναι αναγκαίο, να  ενσωματωθούν σε ρυθμίσεις. Στόχος θα πρέπει να είναι η επίτευξη ενός σαφούς και κοινά αποδεκτού καταμερισμού ευθυνών μεταξύ των διαφόρων φορέων στην Κοινότητα, ως προϋπόθεση για την αμοιβαία αναγνώριση.  6.3. Σημερινή κατάσταση και τάσεις  Προς το παρόν, η καταχώρηση της ασφάλειας των συστημάτων πληροφοριών είναι καλά οργανωμένη μόνο σε εξειδικευμένους τομείς και περιορίζεται στην αντιμετώπιση των ειδικών αναγκών τους. Η οργάνωση σε ευρωπαϊκό επίπεδο γίνεται κατά κύριο λόγο άτυπα και δεν  έχει ακόμη θεσπιστεί, εκτός κλειστών ομάδων, η αμοιβαία αναγνώριση των διαδικασιών επαλήθευσης και πιστοποίησης. Με την αυξανόμενη σημασία της ασφάλειας των συστημάτων πληροφοριών, γίνεται επείγουσα η ανάγκη για καθορισμό μιας συνεπούς προσέγγισης  σχετικά με την καταχύρωση της ασφάλειας των συστημάτων πληροφοριών στην Ευρώπη και διεθνώς.  6.4. Ανάγκες, επιλογές και προτεραιόττηες  Λόγω του αριθμού των διαφόρων ενδιαφερομένων φορέων και της στενής σχέσης με ζητήματα κανονιστικών ρυθμίσεων και νόμων, η εκ των προτέρων συμφωνία σχετικά με τις αρχές που θα πρέπει να καθορίζουν την κατοχύρωση της ασφάλειας των συστημάτων πληροφοριών  είναι ιδιαίτερα σημαντική.  Στην επεξεργασία μιας συνεπούς προσέγγισης του ζητήματος, θα χρειαστεί η αντιμετώπιση ζητημάτων όπως ο προσδιορισμός και η εξειδίκευση λειτουργιών που απαιτούν, από την ίδια τους τη φύση, την ύπαρξη ανεξάρτητων οργανώσεων (ή συνεργαζομένων οργανώσεων).  Αυτό θα μπορούσε να συμπεριλάβει λειτουργίες όπως η διαχείριση ενός συστήματος δημόσιας/ιδιωτικής κλείδας.  Επιπλέον, απαιτείται ο προσδιορισμός και η εξειδίκευση, σε ένα αρχικό στάδιο, λειτουργιών οι οποίες για λόγους δημοσίου συμφέροντος θα πρέπει να ανατεθούν σε ανεξάρτητες οργανώσεις (ή σε συνεργαζόμενες οργανώσεις). Αυτές οι λειτουργίες θα μπορούσαν π.χ.  να περιλάβουν τον έλεγχο, την εξασφάλιση της ποιότητας, την επαλήθευση, την πιστοποίηση και παρόμοιες λειτουργίες.


title: 2010/212/ΚΕΠΠΑ: Απόφαση 2010/212/ΚΕΠΠΑ του Συμβουλίου, της 29ης Μαρτίου 2010 , όσον αφορά τη θέση της Ευρωπαϊκής Ένωσης για τη διάσκεψη αναθεώρησης του 2010 των μερών της συνθήκης περί Μη Διάδοσης των Πυρηνικών Όπλων

text:
               10.4.2010

               EL

               Επίσημη Εφημερίδα της Ευρωπαϊκής Ένωσης

               L 90/8

         ΑΠΌΦΑΣΗ 2010/212/ΚΕΠΠΑ ΤΟΥ ΣΥΜΒΟΥΛΊΟΥ
   της 29ης Μαρτίου 2010
   όσον αφορά τη θέση της Ευρωπαϊκής Ένωσης για τη διάσκεψη αναθεώρησης του 2010 των μερών της συνθήκης περί Μη Διάδοσης των Πυρηνικών Όπλων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Η Ευρωπαϊκή Ένωση συνεχίζει να θεωρεί τη συνθήκη περί Μη Διάδοσης των Πυρηνικών Όπλων (ΝΡΤ) ως τον ακρογωνιαίο λίθο του γενικού συστήματος για τη μη διάδοση των πυρηνικών όπλων, βασικό θεμέλιο για τη συνέχιση του πυρηνικού αφοπλισμού σύμφωνα με το άρθρο VI της συνθήκης ΝΡΤ και σημαντικό στοιχείο για την περαιτέρω ανάπτυξη των ειρηνικών εφαρμογών της πυρηνικής ενέργειας.

               (2)

               Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής, προκειμένου να κατευθύνει τις δράσεις του στον τομέα αυτόν. Στις 8 Δεκεμβρίου 2008, το Συμβούλιο υιοθέτησε έγγραφο σχετικά με «Νέες κατευθύνσεις δράσης της Ευρωπαϊκής Ένωσης για την καταπολέμηση της διάδοσης όπλων μαζικής καταστροφής και των φορέων τους».

               (3)

               Στις 12 Δεκεμβρίου 2008, το Ευρωπαϊκό Συμβούλιο επικρότησε τη δήλωση για την ενίσχυση της διεθνούς ασφάλειας του Συμβουλίου, επιβεβαιώνοντας την αποφασιστικότητά του να καταπολεμήσει τη διάδοση όπλων μαζικής καταστροφής και των φορέων τους και να προαγάγει συγκεκριμένες και ρεαλιστικές πρωτοβουλίες αφοπλισμού που υπέβαλε η Ένωση στη γενική συνέλευση των Ηνωμένων Εθνών.

               (4)

               Το Συμβούλιο Ασφαλείας των Ηνωμένων Εθνών εξέδωσε ομόφωνα την απόφαση 1540 (2004) η οποία χαρακτηρίζει τη διάδοση των όπλων μαζικής καταστροφής και των φορέων τους απειλή για την παγκόσμια ειρήνη και ασφάλεια. Στις 12 Ιουνίου 2006 το Συμβούλιο υιοθέτησε την κοινή δράση 2006/419/ΚΕΠΠΑ (1) και στις 14 Μαΐου 2008 υιοθέτησε την κοινή δράση 2008/368/ΚΕΠΠΑ (2), αμφότερες προς επίρρωση της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών, και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής.

               (5)

               Το Συμβούλιο Ασφαλείας των Ηνωμένων Εθνών, συνερχόμενο σε επίπεδο αρχηγών κρατών και κυβερνήσεων, εξέδωσε την απόφαση 1887 (2009), που επιδιώκει έναν ασφαλέστερο κόσμο για όλους και τη δημιουργία των συνθηκών για έναν κόσμο χωρίς πυρηνικά όπλα, σύμφωνα με τους στόχους της NPT, κατά τρόπο που να προωθεί τη διεθνή σταθερότητα και να βασίζεται στην αρχή της αδιάπτωτης ασφάλειας για όλους, και καλεί όλα τα κράτη που δεν είναι μέρη της ΝΡΤ να προσχωρήσουν σ’ αυτή, ως κράτη μέρη που δεν διαθέτουν πυρηνικά όπλα, και καλεί όλα τα κράτη μέρη της ΝΡΤ να συμμορφωθούν πλήρως προς όλες τις υποχρεώσεις τους και να εκπληρώσουν τις δεσμεύσεις τους στο πλαίσιο της NPT και να συνεργασθούν ώστε η διάσκεψη αναθεώρησης της ΝΡΤ το 2010 να ενδυναμώσει επιτυχώς τη ΝΡΤ και να θέσει ρεαλιστικούς και εφικτούς στόχους και στους τρεις πυλώνες της ΝΡΤ: μη διάδοση, ειρηνικές χρήσεις της πυρηνικής ενέργειας και αφοπλισμός.

               (6)

               Από το 2004, το Συμβούλιο υιοθέτησε πλείονες κοινές δράσεις σχετικά με την υποστήριξη των δραστηριοτήτων του Διεθνούς Οργανισμού Ατομικής Ενέργειας (ΔΟΑΕ) στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής, με πλέον πρόσφατη την κοινή δράση 2008/314/ΚΕΠΠΑ (3).

               (7)

               Στις 8 Δεκεμβρίου 2008, το Συμβούλιο εξέδωσε συμπεράσματα για συνεισφορά της ΕΕ ύψους 25 εκατ. ευρώ για τη δημιουργία τράπεζας πυρηνικών καυσίμων υπό την αιγίδα του ΔΟΑΕ.

               (8)

               Από το 2006, το Συμβούλιο υιοθέτησε πλείονες κοινές δράσεις προς υποστήριξη των δραστηριοτήτων της προπαρασκευαστικής επιτροπής της Οργάνωσης της συνθήκης για την Πλήρη Απαγόρευση των Πυρηνικών Δοκιμών (CTBT), με στόχο την ενίσχυση των δυνατοτήτων της παρακολούθησης και ελέγχου, με πλέον πρόσφατη την κοινή δράση 2008/588/ΚΕΠΠΑ (4), προήγαγε δε την έγκαιρη θέση σε εφαρμογή και την καθολική ισχύ της CTBT.

               (9)

               Ο πρόεδρος των Ηνωμένων Πολιτειών συγκάλεσε σύνοδο κορυφής για την πυρηνική ασφάλεια στις 13 Απριλίου 2010, προκειμένου να ενισχυθεί η δέσμευση για την επίτευξη παγκόσμιας πυρηνικής ασφάλειας, συμπεριλαμβανομένης και της αντιμετώπισης της απειλής της πυρηνικής τρομοκρατίας.

               (10)

               Η διάσκεψη αναθεώρησης και επέκτασης του 1995 μεταξύ των μερών της ΝΡΤ, εξέδωσε αποφάσεις για την απεριόριστη επέκταση της ΝΡΤ, για τις αρχές και τους στόχους της μη πυρηνικής διάδοσης και του αφοπλισμού, για την ενίσχυση της διαδικασίας αναθεώρησης της ΝΡΤ, καθώς και ένα ψήφισμα για τη Μέση Ανατολή.

               (11)

               Η διάσκεψη αναθεώρησης της ΝΡΤ του 2000 υιοθέτησε ένα τελικό έγγραφο.

               (12)

               Στις 25 Απριλίου 2005 το Συμβούλιο υιοθέτησε την κοινή θέση 2005/329/ΚΕΠΠΑ σχετικά με τη διάσκεψη αναθεώρησης του 2005 των συμβαλλόμενων μερών της συνθήκης περί μη Διάδοσης των Πυρηνικών Όπλων (5).

               (13)

               Η προπαρασκευαστική επιτροπή για τη διάσκεψη αναθεώρησης της NPT του 2010 πραγματοποίησε τρεις συνόδους, στη Βιέννη, από τις 30 Απριλίου έως τις 11 Μαΐου 2007, στη Γενεύη, από τις 28 Απριλίου έως τις 9 Μαΐου 2008, και στη Νέα Υόρκη, από τις 4 έως τις 15 Μαΐου 2009.

               (14)

               Υπό το πρίσμα των αποτελεσμάτων της διάσκεψης αναθεώρησης της NPT του 2000 και της διάσκεψης αναθεώρησης της NPT του 2005 και των συζητήσεων στο πλαίσιο των τριών συνόδων της προπαρασκευαστικής επιτροπής για τη διάσκεψη αναθεώρησης της ΝΡΤ του 2010, και λαμβάνοντας υπόψη την παρούσα κατάσταση, είναι σκόπιμο να αναπροσαρμοσθούν και να αναπτυχθούν περαιτέρω οι στόχοι της κοινής θέσης 2005/329/ΚΕΠΠΑ καθώς και οι πρωτοβουλίες που αναλαμβάνονται δυνάμει αυτής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στόχος της Ένωσης είναι η ενίσχυση του διεθνούς συστήματος για τη μη διάδοση των πυρηνικών όπλων συμβάλλοντας σε επιτυχή και ισορροπημένη έκβαση της διάσκεψης αναθεώρησης του 2010 των μερών της συνθήκης περί μη Διάδοσης των Πυρηνικών Όπλων (ΝΡΤ), προκειμένου να σημειωθεί απτή και ρεαλιστική πρόοδος για την επίτευξη των στόχων που καθορίζονται στην ΝΡΤ.
   Για την επίτευξη του στόχου αυτού, η Ένωση αποσκοπεί ειδικότερα στην προαγωγή της θέσπισης δέσμης συγκεκριμένων, αποτελεσματικών, ρεαλιστικών και συναινετικών μέτρων για την ενίσχυση των διεθνών προσπαθειών κατά της διάδοσης, την προαγωγή του αφοπλισμού και τη διασφάλιση υπεύθυνης ανάπτυξης ειρηνικών χρήσεων της πυρηνικής ενέργειας από χώρες που επιθυμούν να αναπτύξουν τις ικανότητές τους στον εν λόγω τομέα. Προς τον σκοπό αυτό, η Ένωση εκπόνησε και υπέβαλε έγγραφο εργασίας στη διάσκεψη αναθεώρησης του 2010 ΝΡΤ, που περιλαμβάνει μακροπρόθεσμες προτάσεις της ΕΕ σχετικά και με τους τρεις πυλώνες της ΝΡΤ (6) που θα αποτελέσουν μέρος ενός φιλόδοξου σχεδίου δράσης που θα υιοθετηθεί από τη διάσκεψη αναθεώρησης της ΝΡΤ του 2010.
   Άρθρο 2
   Κατά τη διάσκεψη αναθεώρησης της ΝΡΤ του 2010, η Ένωση θα πρέπει ιδίως να καταβάλει προσπάθειες προκειμένου να εξασφαλίσει ότι τα κράτη μέρη της ΝΡΤ (εφεξής «τα κράτη μέρη») θα ασχοληθούν με τις ακόλουθες προτεραιότητες:

               1)

               επιβεβαίωση από όλα τα κράτη μέρη της δέσμευσής τους να τηρήσουν τις υποχρεώσεις τους και να επιτύχουν τους στόχους της ΝΡΤ καθώς και για καθολική προσχώρηση στην ΝΡΤ·

               2)

               ενίσχυση της εφαρμογής της ΝΡΤ μέσω της θέσπισης δέσμης συγκεκριμένων, αποτελεσματικών, ρεαλιστικών και συναινετικών μέτρων για την ενίσχυση των διεθνών προσπαθειών κατά της διάδοσης, την προαγωγή του αφοπλισμού και τη διασφάλιση υπεύθυνης ανάπτυξης ειρηνικών χρήσεων της πυρηνικής ενέργειας και την επίτευξη προόδου ως προς την εφαρμογή του ψηφίσματος 1995 ΝΡΤ για τη Μέση Ανατολή·

               3)

               επιβεβαίωση της δέσμευσης για πρόοδο των διαδικασιών ελέγχου των πυρηνικών όπλων και αφοπλισμού και υπογράμμιση της ανάγκης για επίτευξη συγκεκριμένων αποτελεσμάτων, ειδικότερα μέσω συνολικής μείωσης του παγκόσμιου αποθέματος πυρηνικών όπλων, σύμφωνα με το άρθρο VI της NTP, λαμβάνοντας υπόψη την ιδιαίτερη ευθύνη των κρατών που διαθέτουν τα μεγαλύτερα οπλοστάσια, και συμφωνία για την έγκαιρη λήψη συγκεκριμένων μέτρων, συμπεριλαμβανομένης της ταχείας έναρξης ισχύος της συνθήκης για την πλήρη απαγόρευση των πυρηνικών δοκιμών (CTBT) και της έναρξης διαπραγματεύσεων στο πλαίσιο της διάσκεψης για τον αφοπλισμό για τη σύναψη συνθήκης για την απαγόρευση παραγωγής σχάσιμων υλικών (FMCT), ως απαραίτητων βημάτων για την επίτευξη των υποχρεώσεων και του τελικού στόχου που καθορίζεται στο άρθρο VI της NΡΤ·

               4)

               ενίσχυση της αποτελεσματικότητας και πληρότητας του καθεστώτος μη διάδοσης καθιστώντας τη σύναψη γενικής συμφωνίας διασφαλίσεων και του πρόσθετου πρωτοκόλλου πρότυπο εξακρίβωσης, δυνάμει του άρθρου ΙΙΙ της NΡΤ·

               5)

               ενίσχυση της ΝΡΤ μέσω συμφωνίας των κρατών μερών ως προς τον τρόπο αποτελεσματικής αντιμετώπισης ενδεχόμενης αποχώρησης κράτους μέρους από την ΝΡΤ·

               6)

               διασφάλιση της ΝΡΤ, έχοντας κατά νου τις τρέχουσες μείζονες προκλήσεις, ιδίως στη Λαϊκή Δημοκρατία της Κορέας και στην Ισλαμική Δημοκρατία του Ιράν, μέσω συμφωνίας των κρατών μερών ως προς τον τρόπο αποφασιστικής και αποτελεσματικής αντιμετώπισης περιπτώσεων μη συμμόρφωσης·

               7)

               διεύρυνση της αποδοχής και στήριξη της υπεύθυνης ανάπτυξης των ειρηνικών χρήσεων της πυρηνικής ενέργειας, υπό τους καλύτερους δυνατούς όρους ασφαλείας, προστασίας και μη διάδοσης, καθώς και των πολυμερών προσεγγίσεων του κύκλου ζωής του πυρηνικού καυσίμου.

         Άρθρο 3
   Ενόψει του στόχου του άρθρου 1 και των προτεραιοτήτων του άρθρου 2, η Ένωση:

               α)

               συμβάλλει στη διαρθρωμένη και ισόρροπη επανεξέταση της λειτουργίας της ΝΡΤ στο πλαίσιο της διάσκεψης αναθεώρησης της ΝΡΤ του 2010, συμπεριλαμβανομένης της εφαρμογής των δεσμεύσεων που ανέλαβαν τα κράτη μέρη στο πλαίσιο της ΝΡΤ, καθώς και στον προσδιορισμό των τομέων και των μέσων μέσω των οποίων θα πρέπει να επιδιωχθεί στο μέλλον περαιτέρω πρόοδος, ενόψει ειδικότερα της διάσκεψης αναθεώρησης της ΝΡΤ του 2015·

               β)

               συμβάλλει στη διαμόρφωση συναίνεσης βάσει του πλαισίου που θέσπισε η ΝΡΤ υποστηρίζοντας τις αποφάσεις και το ψήφισμα για τη Μέση Ανατολή που εκδόθηκαν κατά τη διάσκεψη αναθεώρησης και παράτασης της ΝΡΤ του 1995 και το τελικό έγγραφο της διάσκεψης αναθεώρησης της ΝΡΤ του 2000, λαμβάνει υπόψη την παρούσα κατάσταση και προωθεί, μεταξύ άλλων, τα ακόλουθα ουσιώδη θέματα:

                           1)

                           να αναληφθούν προσπάθειες για τη διατήρηση της ακεραιότητας της ΝΡΤ και την ενίσχυση του κύρους και της εφαρμογής της·

                           2)

                           να αναγνωρισθεί ότι η ΝΡΤ αποτελεί μοναδικό και αναντικατάστατο πολυμερές μέσο για τη διατήρηση και την επίρρωση της διεθνούς ειρήνης, ασφάλειας και σταθερότητας, δεδομένου ότι θεσπίζει το νομικό πλαίσιο για την αποφυγή της διάδοσης των πυρηνικών όπλων και την περαιτέρω ανάπτυξη του συστήματος ελέγχου που εγγυάται την αποκλειστικά ειρηνική χρήση της πυρηνικής ενέργειας από τα κράτη που δεν διαθέτουν πυρηνικά όπλα, και ότι αποτελεί το θεμέλιο για τη συνέχιση του πυρηνικού αφοπλισμού σύμφωνα με το άρθρο VI, και σημαντικό στοιχείο για την περαιτέρω ανάπτυξη εφαρμογών της πυρηνικής ενέργειας για ειρηνικούς σκοπούς, υπογραμμίζοντας ότι η ΝΡΤ, με τους τρεις αλληλοενισχυόμενους πυλώνες της, αντιπροσωπεύει τα κοινά συμφέροντα όλων των κρατών μερών όσον αφορά την ασφάλεια·

                           3)

                           να υπογραμμισθεί η απόλυτη ανάγκη διασφάλισης της πλήρους τήρησης όλων των διατάξεων της ΝΡΤ από όλα τα κράτη μέρη·

                           4)

                           να υπογραμμισθεί ότι οι πολιτικές και οι στρατηγικές των κρατών μερών είναι συνεπείς προς τις διατάξεις της ΝΡΤ·

                           5)

                           να καταβληθούν προσπάθειες για την καθολική αποδοχή της ΝΡΤ, να κληθούν όλα τα κράτη που δεν είναι μέρη της ΝΡΤ να καταστούν αμελλητί κράτη μέρη, ως κράτη μέρη που δεν διαθέτουν πυρηνικά όπλα και, εν αναμονή της προσχώρησής τους στην ΝΡΤ, να αποδεχθούν τους όρους της και να αναλάβουν δεσμεύσεις μη διάδοσης και αφοπλισμού·

                           6)

                           να επιδοκιμασθεί η συμβολή της κοινωνίας των πολιτών στην προώθηση των αρχών και των στόχων της ΝΡΤ·

                     ΑΦΟΠΛΙΣΜΟΣ

                           7)

                           να επιβεβαιωθεί η δέσμευση για την επιδίωξη ενός ασφαλέστερου πλανήτη για όλους και για δημιουργία των προϋποθέσεων για έναν πλανήτη χωρίς πυρηνικά όπλα, σύμφωνα προς τους στόχους της ΝΡΤ, έχοντας την πεποίθηση ότι τα ενδιάμεσα βήματα για την επίτευξη αυτού του στόχου μπορούν να σημαίνουν σημαντική βελτίωση της ασφάλειας για όλους·

                           8)

                           να επιδοκιμασθούν οι σημαντικές μειώσεις πυρηνικού εξοπλισμού που σημειώθηκαν μετά το τέλος του Ψυχρού Πολέμου, μεταξύ άλλων και από δύο κράτη μέλη της Ένωσης· να τονισθεί η ανάγκη για μια συνολική μείωση του πυρηνικού οπλοστασίου επιδιώκοντας σταδιακό συστηματικό πυρηνικό αφοπλισμό δυνάμει του άρθρου VI της NΡΤ· να εκφρασθεί, σε αυτή τη συνάρτηση, ικανοποίηση, όσον αφορά τις διαπραγματεύσεις για τη σύναψη νέας συμφωνίας START μεταξύ των Ηνωμένων Πολιτειών και της Ρωσικής Ομοσπονδίας· να επαναληφθεί η ανάγκη μεγαλύτερης προόδου στη μείωση των οπλοστασίων τους και στον περιορισμό της επιχειρησιακής ετοιμότητας των συστημάτων πυρηνικών όπλων τους στο ελάχιστο αναγκαίο επίπεδο·

                           9)

                           όσον αφορά τα μη στρατηγικά πυρηνικά όπλα:

                                       i)

                                       να κληθούν όλα τα κράτη μέρη που έχουν στην κατοχή τους μη στρατηγικά πυρηνικά όπλα να τα συμπεριλάβουν στις γενικές διαδικασίες ελέγχου των όπλων και αφοπλισμού, με στόχο την επαληθεύσιμη και μη αναστρέψιμη μείωση και εξάλειψή τους·

                                       ii)

                                       να υπάρξει συμφωνία ως προς τη σημασία περαιτέρω διαφάνειας και μέτρων οικοδόμησης εμπιστοσύνης για να προαχθεί η παρούσα διαδικασία πυρηνικού αφοπλισμού·

                                       iii)

                                       να ενθαρρυνθούν οι Ηνωμένες Πολιτείες και η Ρωσική Ομοσπονδία να αναπτύξουν περαιτέρω τις μονομερείς προεδρικές πρωτοβουλίες του 1991/92 και να συμπεριλάβουν μη στρατηγικά πυρηνικά όπλα στον επόμενο γύρο των διμερών μειώσεων των πυρηνικών τους όπλων, ώστε να επιτευχθούν χαμηλότερα ανώτατα όρια τόσο των στρατηγικών όσο και των μη στρατηγικών πυρηνικών όπλων των οπλοστασίων τους·

                           10)

                           να αναγνωρισθεί ότι η αρχή του αμετάκλητου πρέπει να εφαρμόζεται επί όλων των μέτρων στον τομέα του πυρηνικού αφοπλισμού και του ελέγχου των πυρηνικών όπλων ως συμβολή στη διατήρηση και την ενίσχυση της διεθνούς ειρήνης, ασφάλειας και σταθερότητας, λαμβάνοντας υπόψη τις προϋποθέσεις αυτές·

                           11)

                           να αναγνωρισθεί η σημασία, από την άποψη του πυρηνικού αφοπλισμού, των προγραμμάτων καταστροφής και εξάλειψης των πυρηνικών όπλων και της εξάλειψης του σχάσιμου υλικού, όπως προσδιορίζονται στο πλαίσιο της παγκόσμιας εταιρικής σχέσης της G8·

                           12)

                           να συνεχισθούν οι προσπάθειες προκειμένου οι πυρηνικές δυνάμεις να δεχθούν τη διενέργεια ελέγχων εξακρίβωσης, την επίδειξη διαφάνειας και τη θέσπιση άλλων μέτρων οικοδόμησης εμπιστοσύνης, ώστε να συμβάλλουν στον αφοπλισμό· να εκφρασθεί, σε αυτή τη συνάρτηση, ικανοποίηση για την αυξημένη διαφάνεια που επιδεικνύουν ορισμένα κράτη που διαθέτουν πυρηνικά όπλα, μεταξύ άλλων και δύο κράτη μέλη της Ένωσης, ως προς τα πυρηνικά όπλα που κατέχουν, και να κληθούν και άλλα κράτη να πράξουν το ίδιο·

                           13)

                           να επιβεβαιωθεί επίσης η δέσμευση για έλεγχο των πυρηνικών όπλων και αφοπλισμό βάσει συνθηκών και να υπογραμμισθεί η ανάγκη να ανανεωθούν οι πολυμερείς προσπάθειες και να ενεργοποιηθούν εκ νέου τα πολυμερή μέσα, ιδίως η διάσκεψη για τον αφοπλισμό·

                           14)

                           να κληθούν τα κράτη να υπογράψουν και να επικυρώσουν αμελλητί και άνευ όρων την CTBT, ειδικότερα δε τα εννέα εναπομείναντα κράτη που δεν το έχουν πράξει ακόμα και απαριθμούνται στο παράρτημα ΙΙ της συνθήκης, δεδομένου ότι η CTBT συνιστά βασικό στοιχείο του καθεστώτος αφοπλισμού και αποτροπής της διάδοσης πυρηνικών όπλων και προκειμένου η συνθήκη αυτή να τεθεί το συντομότερο δυνατό σε ισχύ· να εκφρασθεί, σε αυτή τη συνάρτηση, ικανοποίηση για τις πρόσφατες δεσμεύσεις των Ηνωμένων Πολιτειών για έγκαιρη κύρωση της CTΒΤ·

                           15)

                           εν αναμονή της έναρξης ισχύος της CTBT, να κληθούν όλα τα κράτη να αναστείλουν τις πειραματικές πυρηνικές εκρήξεις, να απόσχουν από πράξεις που αντιτίθενται στις υποχρεώσεις και τις διατάξεις της CTBT και να κατεδαφίσουν, το συντομότερο δυνατό, όλες τις εγκαταστάσεις πυρηνικών δοκιμών κατά τρόπο διαφανή και ανοικτό προς τη διεθνή κοινότητα· να υπογραμμισθεί η σπουδαιότητα του έργου της προπαρασκευαστικής επιτροπής της Οργάνωσης της CTBT, ειδικότερα όσον αφορά το Διεθνές Σύστημα Παρακολούθησης·

                           16)

                           να εκφρασθεί ικανοποίηση για την έκδοση με συναίνεση το 2009 του προγράμματος εργασιών της διάσκεψης για τον αφοπλισμό και, βάσει αυτού, να γίνει επίκληση για την άμεση έναρξη και την ταχεία ολοκλήρωση των διαπραγματεύσεων για τη σύναψη FMCT, βάσει του εγγράφου CD/1299 της 24ης Μαρτίου 1995 και της περιεχόμενης σε αυτό εντολής, όπως συμφωνήθηκε στην απόφαση της 29ης Μαΐου 2009 της διάσκεψης αφοπλισμού για την εκπόνηση προγράμματος εργασίας για τη σύνοδο του 2009 (CD/1864)·

                           17)

                           εν αναμονή της έναρξης ισχύος της FMCT, να κληθούν όλα τα ενδιαφερόμενα κράτη να κηρύξουν και να εφαρμόσουν άμεση αναστολή της παραγωγής σχάσιμων υλικών για πυρηνικά όπλα ή άλλα πυρηνικά εκρηκτικά συστήματα, και να κατεδαφίσουν ή να μετατρέψουν για αποκλειστικά μη εκρηκτική χρήση όλες τις εγκαταστάσεις παραγωγής σχάσιμων υλικών για πυρηνικά όπλα· να επιδοκιμασθεί η δράση όσων από τα πέντε κράτη τα οποία διαθέτουν πυρηνικά όπλα, ιδίως εντός της ΕΕ, κήρυξαν τη σχετική αναστολή παραγωγής και κατεδάφισαν τις σχετικές εγκαταστάσεις·

                           18)

                           να κληθούν όλα τα ενδιαφερόμενα κράτη να λάβουν κατάλληλα πρακτικά μέτρα προκειμένου να μειωθεί ο κίνδυνος τυχαίου πυρηνικού πολέμου·

                           19)

                           να συνεχισθεί η εξέταση του θέματος των εγγυήσεων ασφαλείας για τα κράτη μέρη που δεν διαθέτουν πυρηνικά όπλα·

                           20)

                           να κληθούν τα κράτη που διαθέτουν πυρηνικά όπλα να επιβεβαιώσουν τις υφιστάμενες εγγυήσεις ασφαλείας που προβλέπονται από την απόφαση 984 (1995) του Συμβουλίου Ασφαλείας των Ηνωμένων Εθνών, να αναγνωρίσουν ότι οι εν λόγω εγγυήσεις ενισχύουν το καθεστώς μη διάδοσης των πυρηνικών όπλων και να υπογράψουν και να επικυρώσουν τα πρωτόκολλα των Συνθηκών σχετικά με τις ελεύθερες από πυρηνικούς εξοπλισμούς ζώνες, τα οποία καταρτίστηκαν μετά την ολοκλήρωση των απαραίτητων διαβουλεύσεων σύμφωνα με τις κατευθυντήριες γραμμές του 1999 της Επιτροπής Αφοπλισμού των Ηνωμένων Εθνών (UNDC), αναγνωρίζοντας ότι οι ζώνες αυτές απολαύουν εγγυήσεων ασφαλείας με μορφή Συνθηκών·

                           21)

                           να τονισθεί η ανάγκη να προαχθούν οι γενικές διαδικασίες ελέγχου των όπλων και αφοπλισμού και να γίνει επίκληση για περαιτέρω πρόοδο όσον αφορά το σύνολο των πτυχών του αφοπλισμού με σκοπό να ενισχυθεί η παγκόσμια ασφάλεια·

                           22)

                           να καταβληθούν προσπάθειες για την έναρξη διαβουλεύσεων για μια Συνθήκη για την απαγόρευση των πυραύλων εδάφους-εδάφους μικρού και μεσαίου βεληνεκούς,

                           23)

                           να ζητηθεί η καθολική ισχύς και η αποτελεσματική εφαρμογή του Κώδικα Συμπεριφοράς της Χάγης κατά της διάδοσης των βαλλιστικών πυραύλων·

                           24)

                           να υπογραμμισθεί η σημασία της καθολικής ισχύος και της εφαρμογής της σύμβασης για τα Βιολογικά και Τοξινικά Όπλα (CIAB), της σύμβασης για τα Χημικά Όπλα (CIAC) καθώς και των συμβάσεων, μέτρων και πρωτοβουλιών που συμβάλλουν στον έλεγχο των συμβατικών όπλων·

                           25)

                           να καταβληθούν προσπάθειες για την επίλυση των προβλημάτων περιφερειακής αστάθειας και ανασφάλειας καθώς και των συγκρούσεων που αποτελούν συχνά την αιτία για πολλά εξοπλιστικά προγράμματα·

                     ΜΗ ΔΙΑΔΟΣΗ

                           26)

                           να αναγνωρισθεί ότι τα πρόσφατα έτη ανέκυψαν σημαντικές προκλήσεις διάδοσης των πυρηνικών όπλων, ιδίως στη Λαϊκή Δημοκρατία της Κορέας και στην Ισλαμική Δημοκρατία του Ιράν, να υπογραμμισθεί ότι η διεθνής κοινότητα πρέπει να είναι έτοιμη να τις αντιμετωπίσει και να τονισθεί ότι πρέπει να αναληφθεί αποφασιστική δράση για την αντιμετώπισή τους·

                           27)

                           να υπογραμμισθεί η ανάγκη ενίσχυσης του ρόλου του Συμβουλίου Ασφαλείας των Ηνωμένων Εθνών, ως τελικού κριτή, προκειμένου να αναλαμβάνει τις κατάλληλες δράσεις σε περίπτωση μη τήρησης των υποχρεώσεων που απορρέουν από την ΝΡΤ, σύμφωνα με το καταστατικό του Διεθνούς Οργανισμού Ατομικής Ενέργειας (ΔΟΑΕ), συμπεριλαμβανομένης της εφαρμογής των εγγυήσεων·

                           28)

                           να υπομνησθούν οι πιθανές επιπτώσεις για τη διεθνή ειρήνη και ασφάλεια ενδεχόμενης αποχώρησης από την NPΤ· να παρακινηθεί η διεθνής κοινότητα να ανταποκρίνεται αποφασιστικά και ταχέως σε γνωστοποίηση αποχώρησης και στις συνέπειές της· να τονισθεί ότι το Συμβούλιο Ασφαλείας των Ηνωμένων Εθνών πρέπει να ενεργεί ταχέως, και ιδίως να αναλαμβάνει αμελλητί δράση σε περίπτωση γνωστοποίησης αποχώρησης οιουδήποτε κράτους μέρους από την ΝΡΤ· να παρακινηθούν τα κράτη μέρη της ΝΡΤ να προαγάγουν τη θέσπιση σχετικών μέτρων, στα οποία θα περιλαμβάνονται ρυθμίσεις για τη διατήρηση κατάλληλων διασφαλίσεων του ΔΟΑΕ για όλα τα πυρηνικά υλικά, τον εξοπλισμό, τις τεχνολογίες και τις εγκαταστάσεις που αναπτύσσονται για ειρηνικούς σκοπούς·

                           29)

                           να ζητηθεί η αναστολή της συνεργασίας στον πυρηνικό τομέα, όταν ο ΔΟΑΕ δεν είναι σε θέση να δώσει επαρκείς εγγυήσεις ότι το πυρηνικό πρόγραμμα του εν λόγω κράτους προορίζεται αποκλειστικά για ειρηνικούς σκοπούς, και αυτό μέχρις ότου ο ΔΟΑΕ μπορέσει να δώσει τις εγγυήσεις αυτές·

                           30)

                           να απευθυνθεί έκκληση σε όλα τα κράτη της περιοχής να επιτελέσουν πρόοδο, μεταξύ άλλων, ως προς τη δημιουργία στη Μέση Ανατολή μιας αποτελεσματικώς ελεγχόμενης ζώνης ελεύθερης από πυρηνικά όπλα καθώς και από άλλα όπλα μαζικής καταστροφής και τους φορείς τους και να αποφεύγουν να λαμβάνουν μέτρα που παρεμποδίζουν την επίτευξη αυτού του στόχου· να αναγνωρισθεί η σημασία της επίτευξης συμφωνίας για συγκεκριμένα πρακτικά βήματα ως μέρος διαδικασίας, με τη συμμετοχή όλων των κρατών της περιοχής, που αποσκοπεί στη διευκόλυνση της εφαρμογής του ψηφίσματος για τη Μέση Ανατολή της ΝΡΤ του 1995·

                           31)

                           να απευθυνθεί έκκληση σε όλα τα κράτη μέρη της ΝΡΤ, και ιδίως στα κράτη μέρη που διαθέτουν πυρηνικά όπλα, προκειμένου να εντείνουν τη συνεργασία τους και να καταβάλουν κάθε δυνατή προσπάθεια για τη δημιουργία στη Μέση Ανατολή από περιφερειακούς εταίρους μιας αποτελεσματικώς ελεγχόμενης ζώνης ελεύθερης από πυρηνικά όπλα καθώς και από άλλα όπλα μαζικής καταστροφής και τους φορείς τους, σύμφωνα με το ψήφισμα για τη Μέση Ανατολή της ΝΡΤ του 1995·

                           32)

                           δεδομένου ότι η ασφάλεια στην Ευρώπη συνδέεται με την ασφάλεια στη Μεσόγειο, να δοθεί υψηλή προτεραιότητα στην εφαρμογή του καθεστώτος μη διάδοσης των πυρηνικών όπλων στην περιοχή·

                           33)

                           να αναγνωρισθεί η σημασία που έχουν για την ειρήνη και την ασφάλεια οι ελεύθερες από πυρηνικά όπλα ζώνες βάσει διακανονισμών που συνάπτονται με την ελεύθερη βούληση των κρατών της οικείας περιοχής, σύμφωνα με τις κατευθυντήριες γραμμές UNDC του 1999·

                           34)

                           να υπογραμμισθεί η ανάγκη να αποφευχθεί με κάθε τρόπο ο κίνδυνος της πυρηνικής τρομοκρατίας, ο οποίος συνδέεται με την ενδεχόμενη πρόσβαση τρομοκρατών σε πυρηνικά όπλα ή πυρηνικά υλικά τα οποία μπορούν να χρησιμοποιηθούν για την παρασκευή μηχανισμών διασκορπισμού ραδιενέργειας και, στο πλαίσιο αυτό, να υπογραμμισθεί η ανάγκη τήρησης των υποχρεώσεων που απορρέουν από τις αποφάσεις 1540 (2004) και 1887 (2009) του Συμβουλίου Ασφαλείας των Ηνωμένων Εθνών και να ζητηθεί ενίσχυση της πυρηνικής ασφάλειας των ραδιενεργών πηγών υψηλής δραστηριότητας·

                           35)

                           να ζητηθεί από όλα τα κράτη που δεν το έχουν πράξει ακόμα, να υπογράψουν, να κυρώσουν και να εφαρμόσουν τη Διεθνή Σύμβαση για την Εξάλειψη των Πράξεων Πυρηνικής Τρομοκρατίας, η οποία συνιστά σημαντικό τμήμα του διεθνούς νομικού πλαισίου για την αντιμετώπιση των απειλών της πυρηνικής τρομοκρατίας·

                           36)

                           υπό το πρίσμα της αυξανόμενης απειλής διάδοσης των πυρηνικών όπλων και τρομοκρατίας, να στηριχθεί η Πρωτοβουλία της παγκόσμιας εταιρικής σχέσης της G8 και η δράση του ΔΟΑΕ και άλλων σχετικών πολυμερών μηχανισμών, όπως η Πρωτοβουλία Ασφάλειας κατά της Διάδοσης ΟΜΚ, η Παγκόσμια Πρωτοβουλία για την Καταπολέμηση της Πυρηνικής Τρομοκρατίας και η Παγκόσμια Πρωτοβουλία Μείωσης των Απειλών· να επιδοκιμασθούν οι στόχοι ασφαλείας της Παγκόσμιας Συνόδου Κορυφής για την Πυρηνική Ασφάλεια·

                           37)

                           να αναγνωρισθεί ότι οι γενικές συμφωνίες διασφαλίσεων και τα πρόσθετα πρωτόκολλα έχουν αποτρεπτικό αποτέλεσμα όσον αφορά τη διάδοση των πυρηνικών όπλων και συνιστούν το ισχύον πρότυπο εξακρίβωσης·

                           38)

                           να συνεχισθούν οι εργασίες με στόχο την καθολική ισχύ και ενίσχυση του συστήματος διασφαλίσεων του ΔΟΑΕ ώστε να εξασφαλισθεί καλύτερος εντοπισμός των παραβιάσεων των υποχρεώσεων μη διάδοσης, ειδικότερα μέσω της θέσπισης και εφαρμογής από όλα τα αφορώμενα κράτη της γενικής συμφωνίας διασφαλίσεων και του πρόσθετου πρωτοκόλλου και, κατά περίπτωση, του αναθεωρημένου πρωτοκόλλου περί μικρών ποσοτήτων, και για την περαιτέρω ενίσχυση του συστήματος διασφαλίσεων·

                           39)

                           να αναληφθούν ενέργειες προκειμένου να αναγνωρισθεί από τη διάσκεψη αναθεώρησης της NPT του 2010 και το Διοικητικό Συμβούλιο του ΔΟΑΕ ότι η σύναψη και η εφαρμογή γενικής συμφωνίας διασφαλίσεων καθώς και του πρόσθετου πρωτοκόλλου αποτελεί το ισχύον πρότυπο εξακρίβωσης, δυνάμει του άρθρου ΙΙΙ της NΡΤ·

                           40)

                           να υπογραμμισθεί ο μοναδικός ρόλος του ΔΟΑΕ ως προς τον έλεγχο της τήρησης των δεσμεύσεων που έχουν αναλάβει τα κράτη όσον αφορά τη μη διάδοση των πυρηνικών όπλων·

                           41)

                           να τονισθεί περισσότερο ο σημαντικός ρόλος του ΔΟΑΕ, ο οποίος βοηθά τα κράτη, κατόπιν αιτήματός τους, να βελτιώσουν την ασφάλεια των πυρηνικών υλικών και εγκαταστάσεων, και να κληθούν τα κράτη να στηρίξουν τον ΔΟΑΕ·

                           42)

                           να αναγνωρισθεί η σημασία κατάλληλων και αποτελεσματικών ελέγχων των εξαγωγών, σύμφωνα με την απόφαση 1540 (2004) και 1887 (2009) του Συμβουλίου Ασφαλείας και σύμφωνα με το άρθρο ΙΙΙ παράγραφος 2 της ΝΡΤ·

                           43)

                           να εφαρμοσθούν, σε εθνικό επίπεδο, αποτελεσματικοί έλεγχοι των εξαγωγών, της διέλευσης, της μεταφόρτωσης και των επανεξαγωγών, συμπεριλαμβανόμενων των κατάλληλων προς τούτο νόμων και κανονισμών, και να καταβληθούν αποφασιστικές διεθνείς και εθνικές προσπάθειες για την καταπολέμηση της χρηματοδότησης της διάδοσης και τον έλεγχο της πρόσβασης σε άυλη μεταφορά τεχνολογίας·

                           44)

                           να τεθούν σε ισχύ αποτελεσματικές και αποτρεπτικές ποινικές κυρώσεις κατά των πράξεων διάδοσης, για την καταπολέμηση της παράνομης εξαγωγής, διέλευσης, διαμεσολάβησης, λαθρεμπορίου και της σχετικής χρηματοδότησης, σύμφωνα με την απόφαση 1540 (2004) του Συμβουλίου Ασφαλείας των Ηνωμένων Εθνών·

                           45)

                           να ενθαρρυνθεί η επιτροπή Zangger και η Ομάδα Πυρηνικών Προμηθευτών (ΟΠΠ) να μοιράζονται τις εμπειρίες τους σε θέματα ελέγχων των εξαγωγών, ούτως ώστε όλα τα κράτη να έχουν υπόψη τους τους διακανονισμούς της επιτροπής Zangger και τις κατευθυντήριες γραμμές της ΟΠΠ και την εφαρμογή τους·

                           46)

                           να τονισθεί η ανάγκη για έγκαιρη ολοκλήρωση της ενίσχυσης των κατευθυντήριων γραμμών της ΟΠΠ, ιδίως ως προς τους ενισχυμένους ελέγχους των εξαγωγών τεχνολογιών εμπλουτισμού και επανακατεργασίας και να διεξαχθούν εργασίες στο πλαίσιο της ΟΠΠ ώστε το πρόσθετο πρωτόκολλο να αποβεί προϋπόθεση για τον πυρηνικό εφοδιασμό·

                           47)

                           να κληθούν τα κράτη μέρη της σύμβασης για τη Φυσική Προστασία του Πυρηνικού Υλικού να επικυρώσουν, το συντομότερο δυνατόν, την τροποποίηση της σύμβασης, ώστε να επιταχυνθεί η έναρξη ισχύος της·

                           48)

                           να ενθαρρυνθεί η ανάπτυξη τεχνολογιών που ανθίστανται στη διάδοση και σέβονται τις διασφαλίσεις·

                     ΕΙΡΗΝΙΚΕΣ ΧΡΗΣΕΙΣ ΤΗΣ ΠΥΡΗΝΙΚΗΣ ΕΝΕΡΓΕΙΑΣ

                           49)

                           να αναγνωρισθεί το δικαίωμα των κρατών μερών να χρησιμοποιούν την πυρηνική ενέργεια για ειρηνικούς σκοπούς, σύμφωνα με το άρθρο IV της ΝΡΤ και λαμβανομένων υπόψη των άρθρων Ι, ΙΙ και ΙΙΙ αυτής, μεταξύ άλλων στον τομέα της παραγωγής ηλεκτρικής ενέργειας, στη βιομηχανία, στον τομέα της υγείας και της γεωργίας·

                           50)

                           να διατηρηθεί η δέσμευση για τη διασφάλιση της υπεύθυνης ανάπτυξης των ειρηνικών χρήσεων της πυρηνικής ενέργειας, υπό τους καλύτερους δυνατούς όρους ασφαλείας, προστασίας και μη διάδοσης·

                           51)

                           σε αυτή τη συνάρτηση, να ενθαρρυνθούν τα κράτη μέρη να επιβεβαιώσουν και να συμμορφωθούν με τις αρχές και τα πρότυπα που διέπουν την υπεύθυνη ανάπτυξη των ειρηνικών χρήσεων της πυρηνικής ενέργειας·

                           52)

                           να υπογραμμισθεί η σημασία της συνέχισης της διεθνούς συνεργασίας για την ενίσχυση της πυρηνικής ασφάλειας, την ασφαλή διαχείριση των αποβλήτων, την προστασία από τις ακτινοβολίες και την ευθύνη στον τομέα της μη στρατιωτικής χρήσης της πυρηνικής ενέργειας και να κληθούν τα κράτη που δεν το έχουν ακόμη πράξει να προσχωρήσουν, το συντομότερο δυνατόν, στις οικείες συμβάσεις και να εφαρμόσουν πλήρως τις υποχρεώσεις που υπέχουν από αυτές·

                           53)

                           να υποστηριχθούν οι εθνικές, διμερείς και διεθνείς προσπάθειες για εκπαίδευση του απαραίτητου ειδικευμένου εργατικού δυναμικού προκειμένου να διασφαλισθεί η υπεύθυνη ανάπτυξη ειρηνικών χρήσεων της πυρηνικής ενέργειας, υπό τους καλύτερους δυνατούς όρους ασφαλείας, προστασίας και μη διάδοσης·

                           54)

                           να επιβεβαιωθούν τα οφέλη των πολυμερών προσεγγίσεων του κύκλου πυρηνικού καυσίμου, όπου οι μηχανισμοί διασφάλισης, μεμονωμένα ή σε συνδυασμό με άλλους συμπληρωματικούς μηχανισμούς, δεν πρέπει να στρεβλώνουν την υφιστάμενη εύρυθμη αγορά, και πρέπει να λαμβάνουν υπόψη το δικαίωμα ειρηνικών χρήσεων της πυρηνικής ενέργειας εξασφαλίζοντας τον εφοδιασμό σε πυρηνικά καύσιμα χωρών που αναπτύσσουν πυρηνικά προγράμματα υπό τους καλύτερους δυνατούς όρους ασφαλείας, προστασίας και μη διάδοσης·

                           55)

                           να αναγνωρισθεί ότι πολλές πρωτοβουλίες, συμπεριλαμβανομένης της δημιουργίας τράπεζας ουρανίου χαμηλού βαθμού εμπλουτισμού υπό τον έλεγχο του ΔΟΑΕ, μπορούν να παράσχουν μηχανισμούς ασφαλείας στις ενδιαφερόμενες χώρες και να διευκολύνουν τις μακροπρόθεσμες πολυμερείς λύσεις·

                           56)

                           να ενθαρρυνθεί και να διευκολυνθεί η ανάπτυξη του διαλόγου και των διαβουλεύσεων για την αποσαφήνιση εκκρεμών ζητημάτων και να στηριχθούν περαιτέρω οι πολυμερείς προσεγγίσεις του κύκλου πυρηνικού καυσίμου.

         Άρθρο 4
   Η δράση της Ένωσης για τους σκοπούς των άρθρων 1, 2 και 3 περιλαμβάνει:

               α)

               διαβήματα προς κράτη μέρη, και, κατά περίπτωση, προς κράτη που δεν είναι μέρη, προκειμένου να ζητηθεί η υποστήριξή τους για τους στόχους που εκτίθενται στα άρθρα 1, 2 και 3 της παρούσας απόφασης·

               β)

               επιδίωξη συμφωνίας των κρατών μελών για σχέδια προτάσεων επί ουσιωδών θεμάτων τα οποία θα υποβληθούν, εξ ονόματος της Ένωσης, στα κράτη μέρη προς εξέταση, και τα οποία θα μπορούσαν αργότερα να αποτελέσουν τη βάση αποφάσεων της διάσκεψης αναθεώρησης της ΝΡΤ του 2010·

               γ)

               δηλώσεις της Ένωσης, κατά τη γενική συζήτηση και τις συζητήσεις στις τρεις κύριες επιτροπές και στα επικουρικά τους όργανα της διάσκεψης αναθεώρησης της ΝΡΤ του 2010.

         Άρθρο 5
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 6
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 29 Μαρτίου 2010.

            Για το Συμβούλιο

            Η Πρόεδρος

         E. ESPINOSA

      (1)  ΕΕ L 165 της 17.6.2006, σ. 30.

      (2)  ΕΕ L 127 της 15.5.2008, σ. 78.

      (3)  ΕΕ L 107 της 17.4.2008, σ. 62.

      (4)  ΕΕ L 189 της 17.7.2008, σ. 28.

      (5)  ΕΕ L 106 της 27.4.2005, σ. 32.

      (6)  NPT/CONF.2010/PC.III/WP.26.


title: 2006/358/ΕΚ,ΕυͿατόμ: Απόφαση του Συμβουλίου, της  15ης Μαΐου 2006 , για τον διορισμό μέλους από τη Λιθουανία στην Ευρωπαϊκή Οικονομική και Κοινωνική Επιτροπή

text:
               20.5.2006

               EL

               Επίσημη Εφημερίδα της Ευρωπαϊκής Ένωσης

               L 134/32

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 15ης Μαΐου 2006
   για τον διορισμό μέλους από τη Λιθουανία στην Ευρωπαϊκή Οικονομική και Κοινωνική Επιτροπή
   (2006/358/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση 2002/758/ΕΚ, Ευρατόμ του Συμβουλίου, της 17ης Σεπτεμβρίου 2002, περί διορισμού των μελών της Οικονομικής και Κοινωνικής Επιτροπής για την περίοδο από 21 Σεπτεμβρίου 2002 έως 20 Σεπτεμβρίου 2006 (1),
   την υποψηφιότητα που πρότεινε η κυβέρνηση της Λιθουανίας,
   Αφού έλαβε τη γνώμη της Επιτροπής,
   Εκτιμώντας ότι μετά την παραίτηση του κ. Rolandas DOMEIKA χηρεύει μία θέση μέλους από τη Λιθουανία στην ανωτέρω Επιτροπή,
   ΑΠΟΦΑΣΙΖΕΙ:
   Άρθρο 1
   Η κα Jovita MOTIEJŪNIENĖ διορίζεται μέλος στην Ευρωπαϊκή Οικονομική και Κοινωνική Επιτροπή, σε αντικατάσταση του κ. Rolandas DOMEIKA και για το υπόλοιπο της θητείας του, ήτοι έως τις 20 Σεπτεμβρίου 2006.
   Άρθρο 2
   Η παρούσα απόφαση παράγει αποτελέσματα από την ημερομηνία εκδόσεώς της.

      Βρυξέλλες, 15 Μαΐου 2006.

            Για το Συμβούλιο

            Η Πρόεδρος

         U. PLASSNIK

      (1)  ΕΕ L 253 της 21.9.2002, σ. 9.